pahoittelen cross-postausta, postasin saman jo muut soittimet-osioon, mutta arvelin että koskettajilla saattaa olla kokemusta vastaavasta ongelmasta.\nOngelmana on siis, että treeniksen halvahkosta pikku-PA:sta toistuu kosketinvehkeet melkoisesti säröttyneenä. Vika ei ole koskettimissa, sillä sama ongelma on esiintynyt jo kahdella sangen laadukkaalla vehkeellä. Signaalin kuljettaminen DI-boksin kautta ei vaikuta (juuri) mitenkään. Mielenkiintoista on, että laulu sen sijaan tulee läpi nätisti. Niinikään vääntämällä numiskaa pienemmälle koskettimista ja isommalle vahvistimelta ei tuntuisi juuri vaikuttavan.\nEttei ole käynyt niin, että kiipparit on tökätty sellaiseen liitäntään mikserissä mikä on tarkoitettu mikkitason signaalille, joka paljon hennompi kuin kiippareista tuleva signaali?\n03.11.2009 22:05:28 (muokattu 03.11.2009 22:11:25)\nSaattaapa hyvinkin olla. Mikserissä on kullakin kanavalla tulo ainoastaan tavallisena plugiliitäntänä ja XLR:nä.\nPitäisikös sitten vääntää soittimesta volume niin hävettävän pienelle tasolle, että se vastaisi suurinpiirtein mikrofonin signaalin voimakkuutta? Nyt olen näissä numiskojenvääntelykokeiluissa liikkunut lähinnä ns. kohtuullisen pienillä tasoilla.\nPahoittelen asiantuntemattomuuttani näissä PA-kysymyksissä, mutta tässäpä se karttuu :)\nOnkos siinä mixerissä sisääntulolle herkkyyssäätöä (gain)?\nTuota tuota.. sepä onkin hyvä kysymys. Olen sitä vasta pareissa treeneissä yrittänyt hyödyntää, joten muistikuvat on vähän hatarat.\nTotta kai joka kanavalle on oma volumensa ja taisi olla pari ekvalisointipotikkaa, mutta en kyllä muista onko gain-nimistä namiskaa. Jos on, niin mitenkäs sitä pitäisi hyödyntää? Vääntää isommalle vai pienemmälle?\nKäännä ensin Gain sopivalle tasolle. Nyrkkisääntönä kiippareilla siellä kello 9-12, riippuen mixeristä. Helpoin olisi säätää jos mixerissä olisi etuasteen tasoille (PFL) tasoilmaisin, eli siis ne "valopalkit" jotka ilmaisee signaalin voimakkuutta.\njonir: Saattaapa hyvinkin olla. Mikserissä on kullakin kanavalla tulo ainoastaan tavallisena plugiliitäntänä ja XLR:nä.\nOiskohan tossa mahdollisesti eri herkkyiset liitännät siten, että vaikka tuo plugiliitäntä vähemmän herkkä kuin mikkiliitäntä?\nPitääpä tutkia tuota gain-asiaa. Valopalkeista ei tosiaan ole tietoakaan, koko vehkeessä ei taida olla yhtään lediä.\nLoogiselta tuntuisi tosiaan, että XLR olisi mikkitasolle tarkoitettu ja plugitulo olisi hiukan vähemmän herkkä.\nMeillä on vähän sama ongelma Tyroksen kanssa. Onkohan siinä softassa valittavissa joku lähtevän signaalin impedanssitaso tms to mixer - line out - phones - mic -juttu? Nyt jo aika monella keikalla tullut ongelma vastaan, ja PA-kamat on ollut kaikkea omista RH:n laulukamoista Aura Audion kunnon salisettiin. Saati että mikä tahansa monitori röpisee niin saatanasti, oli sitten EV tai oma JBL. Ja DI-boksi on ollu välissä ja pois ja PAD on omassa Allenhiitin tiskissäkin pois tai päällä, ei mitään vaikutusta. Alkaa tuntumaan joltain softaongelmalta kyllä perkele. Ja hirvittää omilla kamoilla vetää, kun semmonen paskasirinä ja pirinä aina päällä. Apua!\nEi siinä mikserissä sattuisi olemaan sellaista line / mic namikkaa siinä kanavassa johon kiippareita syötät?\nkiippariippa: Ei siinä mikserissä sattuisi olemaan sellaista line / mic namikkaa siinä kanavassa johon kiippareita syötät?\nEipä kyllä taida olla, olisi sitä varmaan tajunnut painella... Huomenna on taas treenit, paneudun silloin uudestaan asiaan. Ainakin tuota gain-säätöä pitää katsoa.\nPaljon on tullut hyviä vinkkejä, harmi etten tosiaan tullut viime kerralla painaneeksi mieleeni/otettua ylös mitä säätöjä siinä nyt oli ja mitä mallia se koko laite nyt oli, että osaisi paremmin vastailla näihin kysymyksiin.\nTuossa sun pikku PA:ssa ei varmaan löydy db-leikkuria? Itsellä rutisi keikka PA:n läpi kiipparit ja toi leikkurin käyttö auttoi ihan kivasti, ei enää hurise eikä naksu.\njonir: Eipä kyllä taida olla, olisi sitä varmaan tajunnut painella... Huomenna on taas treenit, paneudun silloin uudestaan asiaan. Ainakin tuota gain-säätöä pitää katsoa.\nMikä kiippari se muuten on, joka sen mikserin kautta säröytyy? Vain joku tietty vai useampi lankku?\n04.11.2009 15:25:29 (muokattu 04.11.2009 15:27:14)\nkiippariippa: Mikä kiippari se muuten on, joka sen mikserin kautta säröytyy? Vain joku tietty vai useampi lankku?\nonko mikseri joku tämmöinen:\nhttp://www.bazaar-world.com/guitar- … -PCM-6-POWER-AMP-MIXER-PA-AMPLIFIER\ntarkista koko ketju:\nsynan volumi pienellä - plugipiuha (line) out(put) (ei ainakaan headphones) - mikserissä plugipiuha "in" (ei ainakaan mic-liitäntään tai "hi-z" -kitaraliitäntään) tarkista sisäänmenokanavan herkkyysasetus (painonappi) - tarkista Gain so. etuasteen herkkyys/vahvistussäätö pienemmälle - tarkista kanavakohtainen volume-säätö. Kokeile kytkentä toiselle kanavalle so. jos mahdollista niin sellaiselle, jossa ei ole mic-sisäänmenomahdollisuutta/asetusta lainkaan.\nRoland A90-keikkapiano sekä Nord Electro 3. Muusta ei ole havaintoa, mutta eiköhän samaa tapahdu muillakin.\nLeikari: onko mikseri joku tämmöinen:\nTuo on aika lähellä, mutta ei taida ihan tasan sama olla.. Malli selvinnee huomenna, ja aion kokeilla kaikkea tässä ketjussa ehdotettua.\njonir: Roland A90-keikkapiano sekä Nord Electro 3. Muusta ei ole havaintoa, mutta eiköhän samaa tapahdu muillakin.\nMä en tiedä tuosta Electro kolmosesta, mutta ainakin Electro kakkosessa, ainakin omassa yksilössäni, se ulostulon taso erityisesti EP-soundeilla on yllättävänkin heikko. Jos toi Electro 3 on samaa maata, niin ei sen suoraan purkista ulos tulevan signaalin ainakaan mikään hirmu hotti pitäis olla ja siitä syystä homman mennä ruvelle.\nTarkista onko piuhat ehjät.\nonni: Tarkista onko piuhat ehjät.\nTuo oli ensimmäinen mitä tarkistettiin, siinä ei ole vika.\nTämän päivän treenit jouduttiin perumaan, koska talvi yllätti autoilijat :) Katsotaan koska pääsisi seuraavan kerran treenikselle asiaa tutkimaan.


"Haluan muuttaa jonkun koko elämän" - VEERA BIANCA\nHealth• Weight loss\nMakasin ripsihuollossa Laura’s Beauty & Wellnessin tiloissa Töölössä, jota ystäväni oli minulle suosittellut. Ripsiä laittoi pinkkitukkaiken tatuoiti nuori nainen, joka innostuneena kertoi minulle unelmistaan. Mielessäni hengähdin syvään ja voivottelin omaa epäonnista kesääni. Olin väsynyt ja stressaantunut ja olisin halunnut ottaa oikeastaan vain päiväunet.\n”Mulla on unelma muuttaa jonkun koko elämä,” totesi tämä räväkkä ripsiäni liimaileva Personal Trainer ja tuleva Life Coach, Laura. En saanut vieläkään sanaakaan suustani ulos, mutta innostuin niin lujaa, että mielessäni heitin voltin ja ainakin kolme kuperkeikkaa. Miten kertoisin tälle tuntemattomalle naiselle, että hänen pitäisi muuttaa juuri minun elämä. Miten kertoisin hänelle, että juuri häntä olen etsinyt?\nJo parin vuoden ajan olen haaveillut, että löytäsin rinnalleni jonkun joka olisi valmis auttamaan. Olen aina ollut isokokoisempi, mutta murrettuani selkärankani ratsastusonnettomuudessa 2008 hyvinvointini on ottanut jyrkän alamäen. Olen lihonnut onnettomuuden jälkeen yli 30 kiloa, toinen jalkani on vaurioituneen hermoston vuoksi todella heikko ja ilo kaikesta urheilusta on kadonnut. En tunne itseäni minuksi omassa kehossa, koska ajatuksissani minun keho on vahva ja lihaksikas. Kurvikas, mutta kaunis. Viime vuosiin on mahtunut lukuisia epäonnistuneita yrityksiä päästä hyvään kuntoon, mutta yksin en ole siihen kertakaikkiaan pystynyt. Välillä olen saanut personal trainerin tukea matkaan, mutta tämä matka kun on pidempi kuin muutama yhteinen kuntosaliharjoitus. Sen lisäksi onnettomuuden jättämä henkinen trauma ja sen kadonneen liikunnan ilon löytäminen vaatii tapauksessani tavallista ammattitaitoisempaa osaajaa, joka uskoo minuun ja on valmis antamaan kaikkensa.\n”Voit muuttaa minun koko elämäni”, uskalsin vihdoin todeta vastaukseksi. Kerroin Lauralle tarinani ja tiesimme molemmat samantien että meidän tie jatkuisi yhdessä vähän tätä ripsihuoltoa pidempään. Itkun ja innostuksen sekaisin fiiliksen lähdin kohti kotia ja sovimme tapaavamme heti ensi viikolla uudestaan.\nTiedättekö kun joskus tuntuu, että universumilla on näppinsä pelissä?\nTulemme toteuttamaan tämän vuoden yhteisen matkan blogiyhteistyönä. Lauralla on tulossa mahtavia projekteja ensi vuodelle ja moni muukin teistä voi saada hänen apua ja tukea – stay tuned. Voin näin parin kuukauden jälkeen aidosti todeta, että en ole eläessäni tavannut toista yhtä hyväsydämistä ihmistä.\nTulen jakamaan tämän matkan kanssanne niin täällä kuin Instagramissakin seuraavan vuoden aikana niin rehellisesti kuin suinkaan koen pystyväni. Lauran lisäksi (ja kiitos Lauran), on tässä projektissa mukana myös urheiluhieroja, fysioterapeutti ja joogaopettaja.\nKelataan ripsihuollosta tähän päivään. Viimeisen jo melkein kahden kuukauden ajan olemme Lauran kanssa juonineet tarkkoja suunnitelmia ja tavoitteita aina exceleistä kammottaviin alusvaatekuviin itsestäni. Olemme aloittaneet jo kuntosalitreeniä ja ruokavalion parannusta, mutta halusin aloittaa projektin rauhallisesti ihan oman itseni takia. Halusin julkistaa sen vasta kun olemme jo hieman edenneet, jotta varmistuin siitä että oikeasti löysin ihmisen joka on valmis sitoutumaan näin pitkään projektiin kanssani. Ja lisäksi huomasin kokevani häpeää siitä, että te lukijat ehkä jo tiedätte minun yrittäneen tätä aiemmin ja tiedätte minun epäonnistuneeni. Mietin pitkään miten voin kirjoittaa tämän projektin alkamisesta nolaamatta itseäni. Sain onneksi typerät ajatukseni kiinni ja ravistelin ne pois – jos minä uskon itseeni, pystyn mihin vaan. Ja jos minä voin inspiroida edes yhtä ihmistä olemaan rohkeampi, on tämän matkan jakaminen ja ’internetissä itseni häpäiseminen’ sen arvoista.\nTavoitteeni ei ole koskaan olla laiha tai muutenkaan kovin pieni. Olen aina kokenut itseni vähän tavallista isommaksi ja kurvikkaammaksi ja juuri sellaisena olen onnellinen – ei meistä kenenkään tarvitse mahtua tiettyyn standardimuottiin, terveys ja hyvä olo omassa kehossa on kaikkein tärkeimmät mittarit.\nEnsi vuonna ratsastusonnettomuudestani on kulunut 10 vuotta, enkä voi enää piilotella sen varjossa. Minun painonpudotusprojekti tulee jatkumaan yhdessä Lauran kanssa aina ensi vuoden syyskuulle ja ystävyys läpi elämän. Syyskuun grande finale on yhteinen matka Malediiveille. Ensimmäinen suuri tavoite on laihduttaa 30 kiloa siihen päivään mennessä kun täytän ensi vuoden toukokuussa 30 vuotta – thirty before thirty.\nLauran treeni- ja ruokavinkkejä voit seurata hänen Instagramistaan täältä.\nOn lokakuu 29, 2017 • By Veera Bianca\nNext Post Tavallinen työviikkoni Helsingissä\nlokakuu 31, 2017 at 9:12 pm\nTsemppiä Veera. Kyllä sä pystyt siihen. Tosi hyvä kirjoitus.\nmarraskuu 1, 2017 at 12:56 am\nlokakuu 31, 2017 at 9:18 pm\nTsemppiä tavoitteeseen! Me uskotaan suhun. 🙂\nlokakuu 31, 2017 at 9:56 pm\nUpean koskettava kirjoitus! Tsemppiä tavoitteeseen ja jään mielenkiinnolla seuraamaan matkaasi. You can do it girl 🙂\nVoi kiitos Marjo! 🙂 Tämän aiheen tiimoilta tulossa paljon juttua seuraavan vuoden ajan reissujen ohessa!\nmarraskuu 1, 2017 at 3:55 am\nIhanaa Veera, että uskallat käydä tällaisen henkilökohtaisen prosessin läpi näinkin julkisesti! Ja aina pitää yrittää parastaan, vaikka oliskin jo aiemmin epäonnistunut. Tykkään kovasti sanonnasta ”success isn’t final, failure isn’t fatal – It’s the courage to continue that counts” 🙂\nmarraskuu 1, 2017 at 9:40 am\nVähän jännitti julkaista tämä, mutta uskon että tällaisesta julkisesta tavasta tuleei tselle lisämotivaatiota kun ei koskaan kahvilassa tiedä kuka näkee kun ahmin kanelipullaa haha!\nJa hei apua toi on upea sanona, voisin tatuoida sen otsaan! <3\nmarraskuu 1, 2017 at 11:28 am\nOlipas koskettava kirjoitus, hyvin harvoin liikutun lukiessani jotain ja mulla kostui ministi silmät tätä lukiessa – tästä oikein huokui sellainen tahdonvoima ja sisu! Tsemppiä tavoitteeseen – you go girl!\nmarraskuu 2, 2017 at 9:47 pm\nVoi kiitos miljoonasti ihanista tsempeistä! <3\nmarraskuu 1, 2017 at 11:46 am\nOi, mä ihan itkin! <3 Tsemppiä matkalle, sä pystyt siihen!\nmarraskuu 2, 2017 at 9:48 pm\nVoi kääk! <3 Kiitos ihanasta tsempistä!\nmarraskuu 1, 2017 at 3:19 pm\nTsemppiä tuleville kuukausille, pidän sulle positiivisiä ajatuksia. Itselläni takana nyt -11 kg. Matka on olllut ylä -ja alamäkeä, kun ammattina on ruokabloggaaminen ja reseptien tekeminen asiakkailla. Nyt hieman hiljensin tahtia, pienin askelin kerralla. Minulla nilkoissa ongelmia, joten uimista olen nyt liikuntamuodoksi miettinyt. Iloa ja valoa projektiin, hengessä mukana.\nmarraskuu 2, 2017 at 9:49 pm\nVoi kiitos tuhannesti! Ja onnittelut myös sun hienolle saavutukselle, wow! Ja ymmärrän kyllä nuo työn tuomat haasteet, vaikka itse en ole ruokabloggaaja niin silti bloggaamisene liittyy jotenkin niin paljon eventtejä, matkoja ja ravintolaillallisia niin välillä on mahdoton yrittää syödä terveellisesti, but a little progress goes a long way!\nmarraskuu 1, 2017 at 8:09 pm\nPaljon tsemppiä<3 Olet upea!\nmarraskuu 2, 2017 at 9:50 pm\nmarraskuu 2, 2017 at 5:56 am\nHieno, rohkea kirjoitus.\nToivotan sinulle hitonmoista tulevaa vuotta, josta löydät kuvailemasi asiat.\nmarraskuu 2, 2017 at 10:02 am\nKunnianhimoinen tavoite mutta varmasti pystyt siihen, tsemppiä! Ja vaikkei tavoite täyttyisi niin muista että pienikin askel on jo alku, ja isoimman askeleen olet jo ottanut! Kauniita (ja rohkeita!) kuvia muuten 🙂\nmarraskuu 2, 2017 at 9:51 pm\nJuurikin näin! Tavoite on aika kunnianhimoinen, mutta tärkeintä on että syntymäpäivänäni olen tullut pitkälle tästä päivästä! 🙂 Ja kiitos kehuista, nämä kuvat tuli otettua keväällä Sydneyssä ja meitin että en missää nimessä julkaise ikinä, ainakaan ilman kovaa photaoshop-käsittelyä! 😀\nmarraskuu 2, 2017 at 12:58 pm\nUpea kirjoitus! <3 Olen myös sitä mieltä, että universumilla on sormensa pelissä. Oikeat ihmiset osuvat kohdalle juuri silloin, kun on valmis heidät kohtaamaan. Kohtasit Lauran siksi, että olit itse valmis suureen muutokseen. Ja kun vielä päätit kirjoittaa elämänmuutoksestasi julkisesti ja antaa näin itsestäsi palan muille, aika on todellakin oikea. Oma edellinen matkani tuntui olevan koko ajan ihan mieletöntä johdatusta. Näin ensin unen, joka johdatti minut hyvin mielenkiintoisella tavalla kohteeseen, jonne en ollut ajatellut juuri nyt matkustaa. Lähdin ihan ex tempore viiden viikon reissulle, joka muutti elämäni monella tavalla. Juuri ennen matkaani sain myös valtavan inspiraation aloittaa uusi matkablogi, sillä edellisen kerran bloggasin aktiivisesti vuonna 2009. Matkasin mielettömässä flow-tilassa, jossa vain luotin ja hyppäsin elämän kyytiin ja sain eteeni kaiken, mitä tarvitsin. Mielenkiinnolla jään seuraamaan sinun matkaasi ja toivotan oikein paljon tsemppiä elämänmuutokseen! <3\nmarraskuu 2, 2017 at 10:14 pm\nVoi kiitos Sonja! 🙂 Ja juuri noin, tuntui heti että Laura tuli vastaan juuri oikeaan aikaan ja myös hän on sanonut samaa, autamme toinen toisiamme unelmiemme eteen – tästä tulee upea vuosi! 🙂\nEn varmasti aiemmin olisi kehdannut julkaista tällaista postausta vaikka melko rehellisesti sitä jo monen vuoden bloggaamisen jälkeen uskaltaa jakaa itsestään vähän enemmän.\nJa wow tuo sinun tarina – universumi tuntuu kyllä joskus puuttuvan siihen miten elämämme menee ja vastaamaan siihen mitä olemme valmiita vatsaanottamaan! 🙂\nmarraskuu 2, 2017 at 5:55 pm\nPaljon tsemppiä, Veera! Olet vahva ja rohkea ja hattua täytyy nostaa, että näin avoimesti käyt tätä läpi. Uskon, että moni saa sun tarinasta vertaistukea ja voimaa omiin elämänmuutoksiin. Eli sä itse saatat muuttaa jonkun koko elämän – muunkin siis kuin omasi :). Etkä ole kyllä tosiaan ainoa, joka näiden asioiden kanssa painii. Mäkin olen monet kerrat aloittanut jos minkälaisen elämäntaparemontin ja laihdutuskuurin, mutta niiden läpivienti on vaan ihan pirun hankalaa yksin. Kiitos siis, että näytät esimerkkiä ja superpaljon energistä oloa sekä tahdonlujuutta uuteen nousuun :)!\nmarraskuu 2, 2017 at 10:15 pm\nKiitos ihana Unna tsempeistä ja kauniista sanoista! <3 Toivottavasti saat blogista inspiraatiota ja ideoita elämäntaparemonttiin! 😉 <3\nmarraskuu 3, 2017 at 9:41 am\nHieno kirjoitus ja päätös. Hyvä rohkea sinä <3 Tsemppaan täällä ihan hurjana!\nmarraskuu 25, 2017 at 8:31 pm\nmarraskuu 3, 2017 at 3:54 pm\nEn epäile sua hetkeekään, U CAN DO IT! <3 Oot mieletön!\nmarraskuu 24, 2017 at 5:21 pm\nNää on just näitä, et tää oli tarkotettu tapahtuvaksi!\nIhanan rohkee kirjotus ja kauniit kuvat!!\nUskon varmasti että sä saat tavoitettua juuri sen jota haluatkin!! Tsemppiä <3\nVarsinkin kun oot sarvipää horoskoopiltas niinku mä 😉\nmarraskuu 25, 2017 at 8:32 pm\nNo sepä! <3 Kiitos kaunis!\nFinding Nemo with Raya Divers


Rosalita's Vintage Home: Pyryinen sunnuntai\nTämäkin päivä on mennyt Rosaa seuratessa. Tyttö on kyllä syönyt ja leikkinyt ja ollaan lenkilläkin käyty mutta hiukan on kyllä ollut ihmeellinen. Tänään oli tarkoitus ommella tuohon eteiseen laskosverho mutta mitään en ole saanut aikaiseksi. Olen vaan ihmetellyt ja seuraillut sitä. Sen olen kyllä huomannut että netin ihmeellisestä maailmasta ei kannata mitään oireita lueskella koska heti sieltä löytyy ne huonoimmat ja pahat vaihtoehdot.\nTässä Rosa painattaa pitkin metsäpolkua lumipyryssä päivällä. Ihan hirveästi se ei talvesta tykkää mutta onneksi nyt ei ole ollu kovia pakkasia niin ollaan päästy ulkoilemaan.\nHuomaatteko viimeisessä kuvassa miten Rosa tykkää kuvauksesta. Yleensä kun kameran tai puhelimen ottaa kuvaus aikeissa käteen niin pää kääntyy samantien pois. Saa aina maaritella tai huudella jotta saisi edes jonkinlaisen kuvan.\nLähettänyt Irene klo 19.10


Maailma tarvitsee talousbloggaajaa - HS.fi - Kotimaa\nAntti Ronkainen innostui taloudesta Tampereen yliopiston Marx-lukupiirissä.\nkoulun juhlasalissa kalvo vaihtuu piirtoheittimellä toiseen. Piirtoheittimen takana seisoo nuori mies pikkutakissa.\nTalousbloggaaja Antti Ronkainen, 26, puhuu lukiolaisille talouskriisistä. Eturivin oppilaita globaali kriisi jaksaa kiinnostaa, takarivissä ollaan joko nukkuvien puolueessa, räplätään kännyköitä tai lätkitään korttia.\nRonkainen käyttää vahvoja kielikuvia. "Euroopan keskuspankki toimii kriisissä vapaapalokuntalaisen sijasta pyromaanina."\nRonkaisen kansankieliselle selvitykselle talouden kiemuroista on kysyntää. Tamperelaisen talousanalyysia luetaan ja kommentoidaan ahkerasti. Esimerkiksi kesäkuussa Ronkainen kirjoitti Uuden Suomen Puheenvuoro-blogiin EU:n vakausmekanismista otsikolla Kansojen varallisuuden ryöstöretki. Siinä Ronkainen kutsuu vakausmekanismia "suuren luokan kusetukseksi".\nKirjoituksesta tykkää 1 955 henkilöä. Muutama hänen juttunsa on verkkolehden luetuimpien listalla.\nLuennon jälkeen nuori sijoittajanalku jää keskustelemaan Ronkaisen kanssa. Sijoittaako Ronkainen kenties itse? Ja mitä hän nyt tällä hetkellä suosittelisi sijoituskohteeksi?\nEi, itse niukasti toimeentuleva sosiologian opiskelija ei sijoita. Vaikkei hänellä mitään henkilökohtaista sijoittamista vastaan ole vasemmistolaisesta vakaumuksestaan huolimatta.\nTalousbloggaajan oma talous on aika kuralla. Taskusta löytyy neljäkymppiä. Suurin osa rahoista on hänet puhumaan kutsuneen oppilaskunnan korvaus junalipusta Tampereelta Helsinkiin.\n"On tää kauheeta huoraamista", nuori mies nauraa haastattelun alkaessa. Hän tarkoittaa, että puhuu mielellään kaikille, jotka kuuntelevat häntä.\nKeväällä hän on käynyt "huoraamassa" Amerikassa asti, puhumassa vasemmiston vuosittaisessa konferenssissa Left Forumissa New Yorkissa. Konferenssiin hänet kutsui marxilainen ajatushautomo nimeltään Marxist-Humanist Initiative.\nRonkaisen viimeisin aluevaltaus on Kurssi kohti konkurssia – talouskriisin syyt ja seuraukset -kirjan toimittaminen. Teos koostuu nykymarxistien teksteistä.\nNuorella miehellä on selvästi tiedonjano. Se jano alkoi talouskriisin ensitahdeista 2008.\n"Kiinnostuin talouskriisistä organisoimassani Marx-lukupiirissä Tampereen yliopistolla muutama vuosi sitten", kertoo Ronkainen ja kääräisee luennon päätteeksi sätkän.\n"Mua kiinnostaa, mihin Marxia voi käyttää nykyisen taloustieteen kritiikkinä, ei niinkään filosofinen keskustelu siitä, oliko Marx oikeassa vai väärässä. Nyt on tilausta eurokonsensuksen valtavirrasta poikkeavalle talouspoliittiselle analyysille."\nNuori mies päästää puhuessaan suustaan kunnioitettavan pitkälle singahtavan räkäisyn.\nAiheesta myös gradua valmistelevan Ronkaisen päivät kuluvat lukiessa ulkomaisia lehtiä, artikkeleita ja blogeja talousaiheista. Muita harrastuksia hänellä ei kuulemma ole. Mitä nyt jotain "yleistä poliittista suhmurointia".\nRonkainen on mukana muun muassa Vasemmistonuorten perustulokampanjassa, Vasemmistoliiton puoluevaltuustossa ja yliopistopolitiikassa.\nKaraokea kyllä tulee joskus laulettua äidin omistamassa Asema Pubissa Limingassa Oulun eteläpuolella.\n"Tykkään Junnu Vainion biiseistä. Ja Meiju Suvaksen Pure mua on kiihkeä!" sanoo Ronkainen, ja tilaa ravintolassa possupihvin syötäväkseen.\nTämä mies ei ole mikään hipsteri. Vaikka osin työväenluokkainen imago tuntuu korosteisen harkitulta, on Ronkaisen habituksessa jotain samaa kuin esikuvakseen ilmoittamassaan Jouko Turkassa. Jonkinlaista häpeilemätöntä suoruutta.\n"Turkka rikkoo perinteisiä ajattelumalleja."\nSellaista ajattelua tarvitaan Ronkaisen mukaan nyt.\nLuovia ratkaisuja ja kritiikkiä poliitikkoja kohtaan. Toimittajat kun päästävät hänen mielestään poliitikot Suomessa liian helpolla.\nLounaan jälkeen on taas sätkän aika.\n"Tiedätkö muuten, mikä on Suomessa ainoa julkinen sisätila, jossa voi vielä tupakoida?" Ronkainen kysyy.\n"Bingo!" mies virnistää. "Kävin lapsena mummun kanssa paljon bingoamassa Raahessa."


JÄLJILLÄ näyttely on kolmen helsinkiläisen kuvataiteilijan Tiina Raitasen, Salla Vapaavuoren ja Emma Rönnholmin yhteisnäyttely. Taiteilijat käsittelevät näyttelyssä piilottamista ja salaisuuksia sekä niiden esittämistä oman työskentelynsä kautta. Näyttelyyn kootut teokset muodostavat rinnastuksia ja hyppäyksiä tarinoiden maailmasta esineiden ja muotojen sisältöä sekä tilallisuutta pohtiviksi kokonaisuuksiksi.\nMillainen maailma oikein on? Miten siihen pitäisi suhtautua? Onko ennalta määrättyjä totuuksia olemassa, vai voiko totuudet itse määrittää? Minkälainen rooli itsellä on muiden keskuudessa? Mitä on ystävyys? Kuinka itsekäs ihminen saa olla? Lapsen maailma on anarkistinen, rumankaunis ja rosoinen. Vanhemmilta salaa kokeillaan kaikenlaista. Kokemukset muuttuvat vähitellen\nmuistikuviksi: kertomuksiksi, joissa ei aina ole opetusta kuin satukirjan saduissa.\nSalla Vapaavuori on tuonut Poriginal Galleriaan osan teoksestaan Määhän vaan kokkeilin. Teos koostuu kuudesta lyhyestä tarinasta ja tarinoihin kytkeytyvistä installaatioista. Tarinat perustuvat todellisiin tapahtumiin, jotka sijoittuvat lapsuudenkotiin ja sen ympäristöön. Niistä nousee esiin ystävyydessä piilevä ilkeys ja toisen loukkaaminen, ystävien välinen mustasukkaisuus ja huoli omasta tärkeydestä. Ne kertovat suhtautumisesta toiseen sukupuoleen ja ihastumiseen. Nurinkurisissa tarinoissa kokeillaan omia rajoja ja tyydytetään omia tarpeita - myös toisten kustannuksella.\nTiina Raitasen teokset rakentuvat tilanteen mukaan. Miltä galleriassa näyttää? Millainen suhde kunkin taiteilijan teoksilla on toisiinsa? Mikä on teoksen paikka, historia ja elinkaari?\nEri museoissa ja gallerioissa vieraillessaan Raitanen on kiinnittänyt huomiota tyhjiin teospaikkoihin, rakenteilla oleviin näyttelyihin, keskeneräisiin huoneisiin, nurkissa pyörivään ylimääräiseen rojuun ja ns. virheisiin näyttelytilassa. Nämä muutoksen ja vaihtuvuuden merkit voisi käsittää nykytaiteen kontekstissa itsenäisiksi teoksiksi, mutta sitä ne eivät kuitenkaan niissä tilanteissa ole olleet. Till the next end installaatio on saanut aiheensa näistä havainnoista. Se on absurdi sarja materiaaleista, poistamisesta, kadottamisesta, muuntumista ja löydöistä.\nEmma Rönnholmin teokset käsittelevät epävarmoja ja kätkettyjä muotoja.\nRönnholm on kiinnostunut muodottomuudesta, “klönteistä”, visuaalisena vastikkeena sanattomuudelle tai jopa hiljaisuudelle. Kun ajatuksia ja tunteita sanallistetaan/lausutaan julki, ne tulevat muillekin ihmisille olemassa oleviksi. Selkeys, esillä oleminen ja varmuus mahdollistavat kommunikaation ja jaetun todellisuuden. Selkeiden totuuksien takana piilee kuitenkin aina epämääräisyyttä ja erilaisia mahdollisuuksia. Tämä toinen ulottuvuus on henkilökohtaisempi ja vaikeammin jaettavissa. Rönnholm on yrittänyt järjen vastaisesti tiivistää näitä ristiriitoja fyysisiksi esineiksi.\nTeoksessa Filled emptiness hän on etsinyt epämääräisiä muotoja esittävien koriste-esineiden sisältä. Kohteeksi on valikoitunut onttoja posliinisia, muovisia ja kumisia hahmoja, joiden sisälle taiteilija on valanut kipsiä. Silotellun ja selkeän ulkokuoren sisälle kätketty muoto voi olla rosoinen ja lähes abstrakti.\nTaiteilijat ovat valmistuneet Kuvataideakatemiasta 2011-2012.\nVapaavuori työskentelee tilateosten parissa hyödyntäen eri tekniikoita kuvanveistosta ääneen, valoon, videoon ja tekstiin. Raitanen yhdistää installaatioissaan maalausta ja kuvanveistoa sekä löydettyjä elementtejä.\nRönnholm tekee tila- ja esineteoksia, usein moottoreita ja muuta mekaniikkaa hyödyntäen. Teokset ovat ajatusleikin omaisia tutkielmia arkisista materiaaleista ja eleistä.


Ketustelua: Rattaat ovat oikein jees.\näiti (ja käpy sir Olavi) 5. kesäkuuta 2012 klo 22.37\njoo vaunuilla voi pelastaa monta hetkeä! Myö oltiin taannoin herra iskän kanssa kahdestaan syömässä ja Olavi jäi miun pikkusiskon hoiviin siksi aikaa. Oltuaan ensin ihan hyvällä tuulella olavi alkoi ketuttaa (ah mikä sanavalinta tänne :) ) ja toimivin ratkaisu oli työnnellä herra olavia erkkerissä sisällä ja olla katsomatta silmiin. vaunut/rattaat pelastaa tämän maailman!\nhei ihanaa että kettutyttö (taas mikä sanavalinta!) kasvaa hyvin ja että syöttö onnistuu. voi vauvat kun ne on ihania!\nLisa Love 7. kesäkuuta 2012 klo 11.05\nMulla meinasi iskeä hätä eilen kirjastotta oleskeltuamme hetken aikaa kun pysähdyin paikoilleni selaamaan jotain alkoi vaunuisat kuulua "Äh äh äääääÄÄäÄ.." Ei ei ei -ajattelin vaan. Mutta tajusin onneksi alkaa pukkailla vaunuja kirjastossa ja kohta minikettu nukahti jälleen. HUH! Kyllä nuo ovat ihan paras keksintö. Kunhan tuo kasvaa niin saa nähdä mikä meininki on kantorepussa. Ootteko te koettaneet ikinä sellaista?\nKettu jutut on parhaita. Myös ketutus jutut kunhan niistä selviää. :D\nHenna Hay 6. kesäkuuta 2012 klo 10.56\nOOoo ihana tuo alin kuva! Hmm näinköhän sut sairaalalla eilen?! Kun joku saman näköinen tyttö käveli mun ohi ja sillä oli saman tyylinen (tai sama) laukku kun sulla tuossa yhdessä kuvassa? :D En kyllä ehtinyt sen kummemmin mitään ajattelemaan kun se tilanne meni jo ohi. Voiko olla mahdollista? :D\nLisa Love 7. kesäkuuta 2012 klo 11.03\nKyllä se on hyvinkin mahdollista koska olin sairaalalla silloin. Siis minäkin alitajuntaisesti etsiskelin sinua sieltä että ehkä jotenkin hoksasin sut mutten vaan tajunnut ihan oikeasti! :D Ens kerralla!\nVauvan kanssa lekoteltiin. Toinen ei suostunut nukkumaan missään muualla kuin päälläni ja pää kunnolla vinossa.\nLautsi 7. kesäkuuta 2012 klo 16.44\nIhania kuvia taas :) Alkaa oma olo käydä malttamattomaks, kun lukee toisen vauva-arjesta päivät pitkät! Mut kettu on kovin suloinen, ootteko jo nimen valinnu pienelle? :)\nLisa Love 7. kesäkuuta 2012 klo 16.55\nJaksa jaksa! Tää meni kyllä hiukan väärin silleen että minä, joka halusin vauvan itsesäti ulos aiemminsiksi etten saisi enää raskausarpia, sain sen. Ja muut jotka odottavat pelkästään vauvaa joutuvat odottelemaan vielä.. Höhlää.\nNimi on vielä hakusessa. Ehtiihän tässä. :D


Havaintoja uudesta maailmanjärjestyksestä: False-flagit jatkuivat jälleen New Yorkissa http://www.nwohavaintoja.blogspot.com/2924455.html>\nFalse-flagit jatkuivat jälleen New Yorkissa\nNew Yorkin poliisi NYPD tyhjensi Manhattanin Times Squaren perjantaina iltapäivällä paikallista aikaa epäilyttävän kylmälaukun takia. Kylmälaukku oli toimitettu paikalle hieman aiemmin tätä hollywoodmaista spektaakkelia varten, jossa pommimiehet pääsivät paikalle tutkimaan tätä "mystistä" kylmälaukkua ja näin saatiin jälleen medialle jännittävä/pelottava juttu aikaan.\nNew Yorkin Times Square on nyt ollut jo 2 kertaa näiden lavastettujen operaatioiden päänäyttämö. Mutta New York se on sen takia, koska Nykiläiset kokivat 9/11 lavastetut terrori-iskut kaikkein kovimmin ja osa heistä näkee niistä edelleen painajaisia. Eli siis haluttiin iskeä kaikkein heikoimpaan kohtaan Yhdysvalloissa.\nKun taas vahvin motiivi näissä false-flag operaatioissa on valmistella massat hyväksymään tuleva III-maailmansota. Iraniin, Pakistaniin, Jemeniin hyökkäys ja tätä varten nämä lavastetut terrori-iskujen valmistelijat ovat aina kotoisin jostain näistä maista. Mutta se mitä massat eivät tiedä, että nämä pommimiehet ovat CIA:n, FBI:n, Mossadin, Mi5:n, Mi6:n tukemia ja kouluttamia. Vaikka näiden syntipukkien rooli jää usein varsin pieneksi kun katsotaan lopullista operaation toteutusta.\nLähettänyt Against NWO klo 7:11 ip.\nTunnisteet: 9/11, cia, false-flag, FBI, III-maailmansota, iran, Jemen, Mi5, Mi6, mossad, new york, pakistan, pommi\nYhdysvaltojen keskuspankin (Federal Reserve) vasta...\nEuroopan pankkieliitti kokoontuu salattuun tapaami...\nTarja Halonen vastustaa presidentin valtaoikeuksie...\nVasemmisto pelkää EU:n liittovaltion toteutuvan\nIso-Britannian itsenäisyyspuolueen ex-johtaja ja n...\nTerrorismilla pelottelua jälleen\nNäin Osama elää Iranissa.... ?\nEuron kurssi aiotaan romuttaa vuoden loppuun menne...\nTimes Squaren autopommi-iskun syntipukki tuotiin e...\nTimes Squaren pommiuhka oli lavastettu


Ranne: Hallituksen suhteellisuudentajun puute kurittaa kansaa - "Suomi ei voi pyöriä tukien varassa" - Suomen Uutiset Ranne: Hallituksen suhteellisuudentajun puute kurittaa kansaa - "Suomi ei voi pyöriä tukien varassa" - Suomen Uutiset\nEduskunta keskusteli tänään perussuomalaisten energia- ja polttoainehintoja koskevasta välikysymyksestä. Eduskuntaryhmän 2. varapuheenjohtaja Lulu Ranne peräsi hallitukselta suhteellisuuden ja mittakaavojen tajua.\n– Suomi ei voi pyöriä tukien varassa. Yhtälö, jossa yhä useamman tuen saajan ja tukijärjestelmän menot maksaa yhä pienempi nettomaksajien joukko, on yksinkertaisesti mahdoton, Lulu Ranne totesi.\nVaikka ladattavien sähköhenkilöautojen määräksi ennakoidaan jopa 740 000 vuonna 2030, on polttomoottorikäyttöisiä henkilöautoja Ranteen mukaan silloin vielä yli 2,2 miljoonaa nykyisellä autokannan kasvuvauhdilla.\n– Meillä on myös 929 000 paketti- ja kuorma-autoa sekä traktoria ja moottorityökonetta, ja se määrä kasvaa. Niistä alle tuhat, noin yksi promille, on ladattavia. Ilman niitä suomalaiset eivät syö eikä yhteiskunta toimi. Sähköistys ei ole niissä ratkaisu, eikä tarvittavaa määrää biopolttoaineita tai edes niiden raaka-aineita ole missään.\nKaukolämpöteollisuus on helisemässä\nRanne kysyi hallitukselta, onko tarkoitus se, että näiden yhteensä yli 3 miljoonan polttomoottoriyksikön kustannukset saavat kasvaa pidäkkeettä. Kuinka moni niiden käyttäjistä tulee tarvitsemaan yhteiskunnan tukea?\nRanne jatkoi kaukolämmöstä, josta viime vuonna tuotettiin 36 % eli yli 14 terawattituntia fossiilisilla polttoaineilla ja turpeella. Niiden korvaaminen vaatisi puupolttoaineiden käytön kaksinkertaistamista. Kaukolämpöteollisuus on helisemässä, kun se ajetaan veroilla ja päästöoikeuksien hinnoilla väkisin ja nopeasti puupolttoaineisiin. Seurauksena niiden hinnat nousevat ja haketta rahdataan yhä enemmän ulkomailta. Eniten Venäjältä.\n– Koska puun energiakäyttökin on vastatuulessa ja yhtälö mahdoton, pitäisikin suunta yhtäkkiä vaihtaa polttamattomaan lämmöntuotantoon. Sellaista teknistaloudellisesti järkevästi skaalattavaa teknologiaa ei vain vielä ole olemassa. Esimerkiksi Otaniemen geolämpöhankkeen haasteet ovat mittavat.\nRanne kysyi hallitukselta, onko tarkoitus, että 2,7 miljoonan kaukolämpötalossa asuvan suomalaisen lämmityskulut saavat kasvaa pidäkkeettä? Kuinka moni heistä tulee tarvitsemaan yhteiskunnan tukea?\nKorjaaminen tulee tähtitieteellisen kalliiksi\nSähköstä Ranne totesi, että päästöttömän toimitusvarman sähkön kysyntä kasvaa merkittävästi nopeammin kuin sääriippumaton tuotanto, joka on vähentynyt jo pitkään. Yksin Saksa poistaa noin vuoden sisään yli 8 000 MW ydinvoimaa, viiden OL 3:n verran. Mitä enemmän tuulivoimaa, sitä pahempia tehovajeita ja hinnannousuja tullaan näkemään.\nRanne tenttasi edelleen hallitukselta, onko tarkoitus, että koko väestön ja kaikkien yritysten sähkölasku saa nousta pidäkkeettä vuotta 2035 kohti rämmittäessä. Kuinka moni sähkönkäyttäjä tulee tarvitsemaan yhteiskunnan tukea?\nRanteen mukaan Venäjän toimet Ukrainassa ovat myös vakava huoltovarmuuskysymys. Venäjältä tuodaan haketta, öljyä, kaasua, hiiltä ja sähköä yli 8 terawattituntia vuodessa.\n– Ja mitä tekee hallitus? Romuttaa turvetuotannon ja hakee EU:sta koko ajan lisää rasitteita itselleen! Tilanteen korjaaminen tulee tähtitieteellisen kalliiksi, Ranne puuskahti.\nKustannukset johtuvat vihreän kasvun harhasta\nRanne vaati hallitusta ymmärtämään, ettei yleisesti karkaavaa kustannustasoa voi hoitaa tuilla ja kompensaatioilla – maksajat ja maksutahto loppuvat. On pakko puuttua itse kustannuksiin.\n– Teidän täytyy nyt myös ymmärtää, mistä karkaava kustannustaso johtuu. Se johtuu vihreän kasvun harhasta. Energiainfrastruktuurin teknistaloudellista murrosta ja kypsymistä voi politiikalla auttaa, mutta ei pakottaa. Käytössä olevaa ei saa tuhota nopeammin kuin uutta ja varmasti parempaa saadaan tilalle.\n– Nyt on ymmärrettävä hidastaa tahtia ja antaa esimerkiksi vety- ja pienydinvoimateknologioille aikaa kypsyä niin, että ne saadaan kustannustehokkaasti ja laajasti käyttöön, Ranne jatkoi.\n– Mutta ettehän te suostu ymmärtämään tai perääntymään, koska se olisi imago- ja ideologiatappio, Ranne nuhteli.\nvihreän kasvun harha\nUusi-Seelanti haluaa pistää lehmien pierut verolle ilmastonmuutosta estääkseen\nUudessa-Seelannissa on valmisteilla lakiesitys, joka laittaisi karjatalouden metaanipäästöt verolle. Uuden veron odotetaan siirtyvän suoraan kuluttajahintoihin. Kyseessä on maailman ensimmäinen laki maa...\nPurra: Teollisuuden pysyminen Suomessa on myös turvallisuusteko\nEduskunnassa keskusteltiin tällä viikolla teollisuuden toimintaedellytyksistä, kun hallitus elinkeinoministeri Mika Lintilän (kesk) johdolla esitteli uuden lain teollisuuden sähköistämistuesta. Peru...\nEduskunnassa keskusteltiin tiistaina perussuomalaisten välikysymyksestä energia- ja polttoainehinnoista. Kansanedustaja Ritva ”Kike” Elomaa nosti omassa puheenvuorossaan esille tavallisten suomalaisten vai...\nEduskuntaryhmän 2. varapuheenjohtaja Lulu Ranne vaatii, että Euroopan, mukaan lukien Suomen, on nyt ryhdyttävä päättäväisesti irtaantumaan venäläisestä energiasta ja muista huoltovarmuuden kannalta kriitti...\nSuomen hallituksen keskustalainen valtiovarainministeri ohjaa kansalaisia toimeentuloluukulle. Samaan aikaan ylivelkaantuneet EU-maat kuten Kreikka, Italia ja Espanja, jotka myös olivat EU-elvytyspaketin s...\nHerätkää ihmiset edes seuraavissa eduskuntavaaleissa!!!\n“Suomi ei voi pyöriä tukien varassa”\nKyllä voi. Juuri sillä tavalla Suomi saadaan velkaannutettua peruuttamattomasti velkaorjan asemaan. Juuri sillä tavalla Suomeen saadaan vihdoinkin täysimittainen sosialismi.\nSuhteellisuuden tajun puute yhdessä liian herkän ylireagoinnin vuoksi tuntuu vallitsevan kaikkialla Hanhikiven ydinvoimalasta, Natosta ja pakotteista alkaen aina rokotepakkoihin, ilmastouhkiin, sähköautoihin, Afrikan tähtiin ja Eskimo-jäätelöihin asti. Sopulilauma juoksee joka asiassa reunan yli ja putoaa tyhjyyteen, vähemmällä vauhdilla voisi pysähtyä ennen reunaa. Sota alkaa huomenna, jos korona ei tapa sitä ennen. Jäitä hattuun, joka asiassa.\nKyllä sosialistit tietävät kuinka taloutta hoidetaan. Katsokaapa vaikka menestystarinaa Venetsuela, sosialistin paratiisi.\nEikös ne tuhonnut sielläkin kaiken. Kurjaa sakkia. Sosialistille ei sovi päättävät tehtävät kun ne päättää aina väärin. Jotenkin sääli että jotkut ovat sosialisteja.\n”Maanviljelijöiden etujärjestö EU-luonnoksesta: Komissio haluaa tehdä Suomesta pohjoisen luontoreservaatin”\nSeuraavassa vaiheessa tänne reervaattiin yritetään luultavasti työntää pari miljoonaa ilmastopakolaista. (kemuja)\nSosialismi tarkoittaa kaikkialla diktatuuria. Sitäkö JN haluaa?\nTämä hulluus on pysäytettävä nyt. Sitä on jatkunut jo aivan liian pitkään. Suomalaiset köyhdytetään perkeleellisellä verotuksella ja rahat jaetaan taivaan tuuliin.\nJos kuka tarvitsee jäitä hattuun ja vaikka sinne toiseenkin päähänsä on vihervasemmisto. Siperiassa sitä lajia riittää, joten tervemenoa sinne jäähdyttelemään.\nLuuletko ettei kukaan missään ole pysäyttämässä? Avaa silmäsi ja katsele muuallekin kun kotimaan tv ruutuun.\nMutta kun on ne ”ihmisoikeudet”. Putin juuri näytti, että paljon suurempi voima on ”vahvemman oikeus” ja maailman vanhin oikeus on ”omankäden oikeus”. Näin se vaan on! 💪🏻\nKuten 30 sekunta vanha sananlasku toteaa:\n”omankäden oikeus on parempi kuin positiivisen syrjinnän virallinen oikeus”.\n”Suomikin kustantaa kansalaisten energiatukia – tosin muissa EU-maissa kuin Suomessa”\nEipä suomalaisille jää paljon muuta vaihtoehtoa, asiat täytyy tehdä tärkeysjärjestyksessä ja onhan italiaanot tärkeitä ja heillä on kultuuri ja kaikkea muuta mitä täältä kuulemma puuttuu ja ovat hienoja ihmisiä toisin kuin…\nIhmisiä pitäisi velvoittaa ottaman duunia vastaan. Siivoustyötä jne. näyttää olevan tarjolla. Mielummin tukien avulla kiskotaan huumeita.\nLulu Ranteelta jälleen jäätävää faktaa hallitukselle, joka on täysin vihreän ideologian lumoissa! Ranteen kaltaisia täysjärkisiä ihmisiä Suomi tarvitsee!!\nTäyttä rautaa ja asiantuntemusta, eikä mitään humanistista höpinää! Mistä löytyisi lisää tällaisia järkinaisia ja -miehiä? Feministinaiset ja mekkoeinarit tekevät pelkkää vahinkoa tälle maalle.\nBoris Johnson announces sanctions against Vladimir Putin’s close allies Gennady Timchenko, Boris Rotenberg and his nephew Igor Rotenberg – described by the prime minister as ”three very high net worth individuals”.\nBOIKOTTIIN ENGLANNIN PANEMA LIIKEMIES GENNADY TIMCHENKO ON SUOMALAINEN SAMOIN BORIS ROTENBERG\nUK imposes sanctions against five Russian banks and three individuals\nPM gives details of sanctions against Moscow as he warns UK to prepare for ‘protracted crisis’ over Ukraine\nThe three individuals are Gennady Timchenko, Igor Rotenberg and Boris Rotenberg.\nEi äänestämällä ole mitään merkitystä ollut kun sopivat on jo globot ennalta valikoinut alistamaan ja särkemään kansaa. EU,hallitukset. Poliitikko tai virkamiehet yms mitä enenmmän ne on tehneet ja tekevät vahinkoa omalle maalleen ja ihmisille sitä enemmän saavat rahaa ja etuja. Eikä uusien puolueiden perustamiset auta mitään vaan hajottaa ihmisiä entisestään.\nKatsotaan mitään tämä C sotku ym lopulta päättyy ja mitä tapahtuu.\nOikeus tapahtuu ja asiat muuttuvat. Luuletteko että ihmiset muissa maissa hyväksyy maailman laajuisen rilollismafiaan pahat teot joista ei kaikki edes tiedä. Ei meidän kannata rasittaa itseämme Venäjän takia koska se on oikealla asialla parantamassa maailmaa. 😀\nOnhan se ihmeellistä että muut EUmaat voi tukea omaa kansaa sähkö ja lämmityskuluissa tässä ja nyt joita suomalaisetkin maksaa mutta Suomen Kansaa ei tämä sontahallitus voi tukea kuin parin vuoden päästä eli jättää senkin seuraavan hallituksen tehtäväksi!\nLintilä sylki Suomen Kansan silmille halveksimalla kehitysavusta otettavia varoja vaikka luulis Lintilänkin lukenee mihin kehitysapu todellisuudessa maailnalla menee!\nNäyttää olevan niin että kaikki valuu ahneen eliitin taskuun ja Suomi +EU ei puuttunut laisinkaan kun esim Ukrainan eliitti tyhjensi miljardit mukaansa ja lensi yksityiskoneillaan pakoon varmuudella EUn veroparatiiseihin jättäen lypsylehmänsä sotimaan ja puutteeseen.\nMarin kiirehti kylläkin heti lupaamaan Suomalaista velkarahaa Ukrainaan jääneelle valtaeliitille ja EU maksoikin jo työmne hedelmistä 13 Euroa miljardia Ukrainalle!\nTerveelllä järjellä ajateltuna niin pakotteet olisi pitänyt asettaa venäjälle ja myös Ukrainan eliitille.\nTämän hallituksen loppu lähellä. Kaikki ei vain tajua mitä vääryyttä meille tehdään. Otitte ne piikit kuin lampaat,liika luottamus on ihmisten vika. Siksi olemme tässä.tilanteessa. Tämän korruptoitujen ja psykop poliitikkojen järjestelmällä ei ole tulevaisuutta. Emme tarvitse mafialle ja itselle töitä tekeviä huijareita hallintoon. Sama asia on muissa maissa.\nIhmisten pitää,alkaa ajattelemaan omia asioistaan ja niiden hoitoa ilman poliitikkoja jotka ovat enimmäkseen rikollisten asialla.\nJari Hurri Taloussanomissa kirjoitti, että Italia laittaa energian kallistumisen johdosta kansalle 8 miljardin edestä avustuksia , joka tarkoittaa sähköön, polttoaineisiin ja kaasuun, joka koskee koko kansaa ! Suomi nostaa työmatkavähn. 5snt yhteensä 140miljoonan edetä, ero on 130 kertainen Suomeen verrattuna ja Italia on nettosaaja ja Suomi nettomaksaja EU:ssa! Ei hyvää päivää tätä kusetusta hallituksen osalta. Italia on ilmastoltaan vielä lämmin maa ja Suomi pohjoisen pallonpuoliskon kylmä maa ja meitä kuritetaan kalleimmalla polttoaineen hinnoilla ja vielä maksamme Italiankin avustukset! Eikö ihmisillä ole Suomessa enää aivoja, vai haluaako ne vain Italialaisille hyvityksiä muttei Suomen kansalle, koska meidän on pakko olla hiilineutraali hinnalla millä hyvänsä!!\nAsumistuet pitäisi poistaa ja siirtyä normaaliin. Ei ole oikein että verovaroin tuetaan asumista.\nEläkkeet pitää sitten kasinkertaistaa ettei esim. sairaat vanhukset joudu kadulle. Ei se kuule asumistuista luopuminen ole niin yksinkertaista.\nAsumistuet valuvat SAK:n Koijaamojen ja vuokranantajien eli kokoomusgrynderien taskuihin.\nSyy sille, miksi asuminen on Suomessa niin järjettömän kallista, on juuri tämä läpimätä asumistukijärjestelmä. Kun Kela maksaa (eli sinä maksat) Kela-asukkien vuokrat, niin grynderien kannattaa rakentaa lisää slummia pää märkänä, ja hinnatkin voi pumpata kattoon, koska Kelahan sen maksaa.\nSosiaaliturvasta pitää tehdä vastikkeellinen kaikille muiden maiden kansalaisuuden omaaville! Emme voi elättää koko maailmaa jälkeläisineen.\nLulu Ranne on niin oikeassa kuin voi olla.\nHallitus elää jotain päiväunen kaltaista todellisuutta, joka tuhoaa Suomen.\noikein.. mitä nyt vihreät tekevät kun etna tulivuori tupruttaa tuhkaa ja kaasuja.. taitaa ilmasto humppa kärsiä takaiskun jos tuhkat kulkeutuu pohjolaan.. ai niin meillä on lasiseinat ja katto suomen päällä.. tänne ei savut tule.. vai mites on virhee puolue.\nEihän vaalituloksella ole mitään merkitystä, ainakaan 2019 eduskuntavaalien tuloksella ei ollut.\nNykyinen hallitus on elävä ja karmaiseva todiste siitä, että äänestäjien tahdosta ei tarvitse välittää, jos ideologia on ”oikea.”\nMarinin hallitus on jo aikaa sitten syönyt laihat ja olemattomat eväänsä talouden ja hyvinvoinnista hoitamisessa. Meidän kantasuomalaisten hyvinvointi ja turvallisuus on jätetty täysin toisarvoiseen asemaan, hallituksen arvot ja ihanteet eivät vaan ole joka päivästen asioitten hoitamisessa ei ainakaan ykkösen eikä kakkosenakaan. Koronan hoidosta ehkä heikko välttävä mutta pandemia hoito on puolueisiin katsomatta hoidettava. Valtamedia nostatti Marinia liikaa tämän osaamiseensa nähden.\nHyvä Lulu. Kumpa meidän hallituksellekin saataisiin järki päähän. Olemme kohta kaulaamme myöden….\nOlemme jo nilkkoja myöten.\nAinoastaan kantapäät näkyvät enää.\nEipä taida , ihmiset herätä ei muuta , kun töllistellään vaan telkkaa ja kaljaa lipitetään ?!\nKyllä suomalaiset on heränneet mutta olemme oppineet olemaan huutelematta julkisesti liikoja.\nVaali-Yllätystä pukkaa lupaan sen ja tähän venäjä/ukraina juttuun sisälletytty EUn kansojen pelottelu ja kansan asialla olevien puolueiden ajojahti ei tule puremaan.\nNs perinteiset valtapuolueet ei osaa mitään muuta kuin lypsää alistaa omaa kansaa ja pelolla johtaa joten on tullut aika terveen ilmapiirin luovaa ja omaa kansaa kunnioittavien puolueiden aika.\n”ja kaljaa lipitetään ?!”\nIntuitio kertoo, että ne kaljaa lipittävät saattavat olla niitä, joilla on se kaikkein realistisin kuva maan tilanteesta. Suomi on menossa vauhdilla suohon, syy on unelmähötössä siideriä lipittävien moraaliposeeraajien.\nTosi asioita on rankkaa kuunnella. Tämä on nuorille poliitikoille liikaa kun asiat eivät tapahdukkaan vaalikaudenaikana. Hyvä Lulu!\nUuninpankonpoika torstaina tyynnyttelee sossuja ja neuvoo odottamaan vuoden 2023 veronpalautuksia. Kokkareita asia ei koske, koska työsuhdeauton kulut menevät työnantajan piikkiin.\nEikä Vihreitä, kun taksin voi aina tilata eduskunnan taksikortilla. Silloin veronmaksaja maksaa myös Vihreän ajattamat bensat.\nIhan itikanpaska itämeressä jos lahjoitetaan 7 mrd velalla muille….eikö hölmölässä osata käyttää edes helmitaulua?\nVieläkö niitä ”vihreiden” kannattajia suomessa on?\nMuissa EUmaissa ne on menneen talven lunta ja vähiten suosittuja seuraaviin hallituksiin👍\nOn siellä vielä feministejä, kaikenmaailman muunsukupuolisia ja muita hulluja.\nKyllä, jopa Ruotsissa on Vihreät eli ”ympäristöpuolue” putoamassa eduskunnasta ensi vaaleissa.\nMutta Suomessa on vielä erikoisempaa äänestäjäkuntaa ainakin sen verran, että emmat ja iirikset vielä vetävät ääniä. Sosialismin kaipuu on meillä vahva. SKP:stä ja SKDL:stäkin hypättiin vihreisiin, kun ei kehdattu ihan suoraan punaista äänestää, oli parempi, kun sille saatiin vihreä kuori.\nMitä järkeä on työsuhde autoilusta kun se ei tuota todellisuudessa mitään muuta kuin kuluja. Verottajalta saa hitusen takaisin. Kaahailevia työsuhde autoilijoita joilla liikennekuri täytää kaikki tyhmyyden mitat ei teillemme tarvita yhtäkään kappaletta. Ostakoon työntekijä palkalla ja osamaksulla sellaisen auton kuin haluaa ja pistäköön kulut omaan piikkiin. Oikeita töitä varten joka on firmalle OK, löytyy leasig autoja joka tarve onkin jo ihan erijuttu.


Tänään on kaikissa taitokeskuksissamme makrameekorupaja.Tervetuloa punomaan! Ta... - Taito Satakunta\nTänään on kaikissa taitokeskuksissamme makrameekorupaja.Tervetuloa punomaan! Ta…\nTänään on kaikissa taitokeskuksissamme makrameekorupaja.Tervetuloa punomaan!\nTaitoliitto on valinnut Vuoden 2017 käsityötekniikaksi makrameen ja se on tänä vuonna huhtikuussa vietettävän valtakunnallisen Taidon ja käsityön viikon teema. Taidon ja käsityön viikkoa vietetään tänä vuonna pääsiäistä edeltävällä viikolla 8.-15.4.2017.\nTaitos Satakunnan taitokeskukset keskittävät tapahtumansa tiistaille 11.4., jolloin taitokeskuksiin voi tulla ihastelemaan erilaisia makrameetöitä ja valmistamaan työpajoissa helppoja, kauniita ja kesäisiä makrameekoruja. Työpajamaksua ei ole, vaan maksat vain tarvikkeista.\nTaitokeskustemme paja-ajat löydät http://www.taitosatakunta.fi/taitosatakunta.htm


Markkinoinnin asiantuntija, Reilu kauppa ry\nIlmoituksen osoite: https://tyopaikat.oikotie.fi/tyopaikka/1363429\nReilu kauppa ry. etsii asiakaspalveluhenkistä ja digiorientoitunutta markkinoinnin asiantuntijaa vahvistamaan Suomen Reilun kaupan brändiä ja näkyvyyttä. Tehtävä on vakituinen ja alkaa 10.8.2020 tai sopimuksen mukaan.\nOdotamme sinulta ideoita ja näkemystä Reilun kaupan verkkosivujen ja somekanavien kehittämiseen sekä kaupallisten kumppaneidemme kanssa tehtävän markkinointiyhteistyön tiivistämiseen. Osallistut yhdistyksen kampanjoiden ja tapahtumien suunnitteluun ja toteutukseen sekä toimit markkinointiviestinnällisenä tukena talomme moniammatillisille asiantuntijoille. Kokemus vastuullisuusmarkkinoinnista ja/tai vähittäiskaupan ja elintarvikealan markkinoinnista ei ole välttämätöntä, mutta se luetaan eduksi. Reilun kaupan substanssin opit työn myötä, mutta arvostamme intoasi rakentaa kanssamme Reilumpaa maailmaa.\nLähetä hakemuksesi ansioluetteloineen ja palkkatoiveineen sekä lyhyt esittelyvideo (max. 2 min.) ma 8.6. klo 12 mennessä osoitteeseen reilukauppa@reilukauppa.fi. Haastattelut järjestetään ke 10.6. / to 11.6. ja pe 12.6. Kannustamme hakijoita eri taustoista hakemaan tehtävää.\nReilu kauppa ry, Rättvis handel rf yrityssivu\nReilu kauppa ry, Rättvis handel rf kaikki työpaikat\nMyynnin ja markkinoinnin koordinaattori, Bazar...


Onnekkaat kotihoitokoirat Darja, Tirppa, Diana, Tosca, Sophie, Piia, Mia, Nelsa ja Muhvi ovat löytäneet omat loppuelämän kodit ❤\n29.11.2017 saapui Bosniasta Suomeen 25 koiraa, joista 10 koiraa tuli kotihoitoon etsimään ikiomaa kotiaan 🙂\n*V.2018 KALENTERIT ON LOPPUUNMYYTY* Balkanin koirien kalenteri ensi vuodelle on nyt tilattavissa! Kalenterin hinta on 12€ ja postikulut lisätään mukaan. Sovitusti sen voi myös hakea Helsingistä.\nSaat tilattua itsellesi kalenterin laittamalla sähköpostia balkaninkoirat@gmail.com\nOsa yhdistyksen aktiiveista lähtee Bosnian koiratarhoille lokakuun alussa auttamaan paikan päälle. Edessä on viikon pituinen sterilointiprojekti, rakennussuunnitelmia ennen talven tuloa ja tietysti päivittäisiä tarhahommia.\nJohtuen aktiivien pidemmästä poissaolosta sähköpostiviesteihin vastaaminen saattaa hidastua vähän, joten pyydämme kärsivällisyyttä 🙂 Kiitos!\n29.9.2017 Yhdistyksen Balkanin koirat ry:n vuosikokous (kaudelle 2016-2017) on pidetty perjantaina 29.9 klo 19:30 alkaen ja klo 22:45 päättyen. Pöytäkirja on jäsenille saatavilla pyydettäessa. Yhteydenotto: balkaninkoirat@gmail.com\n22.9.17 Balkanin koirat ry:n vuosikokous järjestetään 29.9.17 klo 19:30 Helsingissä. Tervetuloa kannatusjäsenet!\nIso KIITOS kotihoitolaisen Reulfin kummeille, jotka ovat olleet papan tukena niin tarhalla kuin Suomessa. Kiitos myös henkilölle, joka tänään lahjoitti uskomattoman summan kotihoitopankkiin, 1000€ !!!! 🙏 Hänen avulla Reulfin huonokuntoiset ja kuluneet hampaat saavat vihdoinkin tarpeellisen hoidon! Lisäksi myös seuraava eläinlääkärikäyntiä tarvitseva kotihoitokoira saa nopeasti apua ❤\nHuutokauppa Balkanin koirien hyväksi nyt käynnissä!\nTervetuloa tekemään ihania ostoksia, joiden tuotto tulee heti käyttöön lokakuun tarhareissun aikana! Liity fb-ryhmään ” Huutokauppa Balkanin koirien hyväksi”. Lisätietoja: https://www.facebook.com/groups/799232976865397/\nHyväntekeväisyyskeikka Turussa! TOBY AND FELLAS:ssa järjestetään lauantaina 30.9.17 tukikeikka jonka lipputulot lahjoitetaan lyhentämättömänä Balkanin koirat ry:lle koirankoppien rakentamiseen. Esiintymässä tukikeikalla ovat Pöllöt-yhtyeestä tutun Janne Kauppilan luotsaama ”Kauppilan Puutarha”, The New Tigersissa sekä Hell Catissa vaikuttava Valtteri Virtanen aka ”Folk-Valto”, hypnoottis-meditatiivista olotilamusiikkia soittava Antti Alanko sekä hip hopin rytmeihin kitaroita yhdistelevä Jansolo. Kiitos järjestäjille Lisätietoja: https://www.facebook.com/events/1712688779038378/?active_tab=about\nHaluaisitko auttaa tuomaan lämmintä suojaa tarhojen asukkaille?\nKeräämme varoja koirankoppien rakentamiseen ennen kylmän talven tuloa. Keräyksen lisätiedot löytyvät täältä: Keräykset\n06.09.17 Noin kolme viikkoa sitten 15 onnekasta koiraa saapui Suomeen ❤ Osa omiin koteihin, osa kotihoitopaikkoihin. Kotihoitokoirista 9 koiraa löysi oman kodin hoitopaikan kautta 🙂 Onnea kaikille kodin saaneille koirille ja perheille!\nOnnea Usva, Mirko, Pepito, Gida, Lumi, Kiira, Sara, Filippa, Lilli, Lilla, Alma, Dina ja Minni! Gaia ja Reulf etsivät vielä omaa kotia. Lue lisää täältä: ”Suomessa kotihoidossa”\nKoirapuistotreffit 3.9.17 klo 13-15:00\nTervetuloa koirapuistoilemaan 3.9 Herttoniemen koirapuistoon, Siilitiellä!! Koirapuisto sijaitsee rauhallisella alueella ja siellä on kaksi erillistä aitausta. Osoite: Siilitie 18, 00810 Hki. Ohjeet: https://tassutkartalla.fi/palvelut/herttoniemen-koirapuisto-114\nTERVETULOA KAIKKI koirien kera tai ilman Balkanin koirat ry:n ja Kyproskoirat ry:n toimintojen tukemiseksi Espooseen Vermonpuiston koirapuistoon 6.8.17 klo 14-16. Osoite: Tarvonsalmenkatu 1, Espoo. Koiran Elämää kiska-auto paikalla syötävineen, juotavineen ja kirppistavaroineen. Tuotto jaetaan Balkanin koirat ry:n ja Kyproskoirat ry:n yhdistysten kesken. SÄÄVARAUS!\nTervetuloa koirapuistoilemaan Espooseen 6.8.17 klo 14 alkaen.\nTervetuloa 9.7 klo 18:30-20:00 koirien SUP-tunti tapahtuma Helsingin Töölönlahdella! Balkanin koirat on mukana tapahtumassa pitämässä pop-up kahvilaa, jonka tuotto menee lyhentämättömänä kodittomien koirien hyväksi. Tarjolla kahvia, teetä ja suussa sulavia herkkuja. Tervetuloa kahville, vaikka et suppailemaan pääsisikään! (maksu käteisellä )\nPaikka: Hakuna Matata SUP Rental, Karamzininranta 4, Helsinki– Lisätietoja: täältä\n10-18.6.17 Aktiivimme matkustavat bosnialaisille tarhoille viikon ajaksi! Kuvia ja kuulumisia reissustamme voit seurata Instagramista 🙂 Näkemiin!\nKotihoitokoirien pankki on avattu 🙂 !\nJos haluat tukea Bosnian tarhoilta kotihoitoon saapuvia koiria, jotka tarvitsevat eläinlääkärihoitoa voit lahjoittaa haluamasi summan kotihoitokoirien pankkiin. Lisätietoja täältä.\nKotihoitoon saapuneet Lizzie, Pilvi ja Tipsuovat löytäneet omat loppuelämän kodit ❤\nKaksitoista onnekasta koiraa saapui Suomeen omiin koteihin sekä kotihoitopaikkoihin 🙂 ! Kuvia saapumisesta: Lue Lisää\nMaaliskuun puolivälissä Balkanin koirien aktiivit matkustivat Bosniaan, vierailemaan koiratarhoilla. Matkakertomus-osiossa voit lukea tarkemmin matkasta 🙂 Hyppää suoraan linkin kautta facebookissa olevaan kuvakansioon 🙂\nHelmi- ja maaliskuun aikana Demi, Noki, Laika, Tessa, Taiga ja Akinca löysivät omat loppuelämän kodit ❤ 🙂\nSuomeen saapui Bosniasta 17 onnekasta koiraa, osa etsimään omaa loppuelämän kotia ja osa tuli suoraan omiin koteihin. Ohessa kuvia koirista jotka etsivät vielä kotia 🙂 :\nTalvihuutis Balkanin koirien hyväksi startataan reilun viikon päästä eli maanantaina 6.2.! Jos et ole vielä liittynyt huutokaupparyhmäämme, löydät sen täältä: https://m.facebook.com/profile.php?id=799232976865397.\nHuutokaupalla kerätään varoja ensisijaisesti kevään sterilointipojektiin, kymmenen uuden koirankopin hankintaan sekä koirien ruokakuluihin, jotka ovat talvisin huomattavasti korkeammat. Mahdolliset ylimenevät tuotot käytetään harkintamme mukaan jatkuviin juokseviin kuluihin, kuten eläinlääkärikuluihin, sisä- ja ulkoloishäätöihin (lääkintä kaksi kertaa vuodessa), siivousvälineisiin ja desinfiointiaineisiin sekä uusien aitausten rakennusmateriaaleihin. Tervetuloa huutamaan koirien hyväksi! 🙂\nHyviä uutisia! Lokakuussa kotihoitoon saapuneet Miki, Safi ja Bojan ovat löytäneet oman loppuelämän kodin ❤


TALOUSARVIOALOITE 473/2013 vp\nTAA 473/2013 vp - Matti Saarinen /sd\nVuonna 2009 valmistuneen Länsiradan maankäytön kehityskuvaselvityksen mukaan Espoo—Lohja-kaupunkiradan toteutumisella on merkittävä vaikutus alueen asukasmäärän ja työpaikkojen kehityksen nopeuteen. Erityisesti Veikkolan ja Nummelan maankäytön kehityksen on arvioitu olevan selvästi voimakkaampaa, jos rata Espoosta Nummelan kautta Lohjalle toteutuu. Myös Espoon Histan kannalta rata on hyödyllinen. Maankäytön kehityskuvaselvitys taajama- ja keskusrakenteineen toteuttaa valtakunnallisia alueiden käyttötavoitteita kehittämällä aluerakennetta raideliikenteeseen perustuen. Lisäksi selvitys tukee voimassa olevan maakuntakaavan tavoitteita ja kaavassa esitettyä maankäytön kehitystä. Eheä, melko tiivis ja joukkoliikenteeseen perustuva yhdyskuntarakenne on ekologisesti ja pitkällä tähtäimellä myös taloudellisesti tehokkain tapa kehittää maankäyttöä.\nettä eduskunta ottaa valtion vuoden 2014 talousarvioon momentille 31.10.20 lisäyksenä 1 500 000 euroa Espoo—Lohja-kaupunkiradan suunnitteluun.


Xamkista valmistuu tänään lähes 300 uutta osaajaa - Xamk\nXamkista valmistuu tänään lähes 300 uutta osaajaa\nTänään valmistuu yhteensä 285 uutta osaajaa työelämään Kaakkois-Suomen ammattikorkeakoulusta. Valmistuvista on Kouvolan kampukselta 85, Kotkan kampukselta 74, Mikkelin kampukselta 106 ja Savonlinnan kampukselta 20.\nTämän vuoden aikana Xamkista valmistuu yhteensä arviolta 1777 opiskelijaa. Viimeinen valmistumispäivä on 31.12.\nTänään valmistuvia sekä kaikkia viime toukokuun juhlien jälkeen valmistuneita juhlitaan virtuaalisesti eli verkkovälitteisesti 18.12. kello 13 alkaen osoitteessa https://www.xamk.fi/virtualgraduation/. Lähetys on avoin kaikille katsojille. Virtuaalisen valmistumisjuhlan juontaa kansainvälinen esiintyjä Suvi Koivusalo ja musiikkiesityksistä vastaa suomenkielistä popmusiikkia soittava Younghearted.\nStudiossa valmistuvista on paikalla Mikkelin kampukselta yhteisöpedagogiksi valmistuva Iida Pilli-Sihvola. Videoyhteydellä juhlapäivän tunnelmistaan kertovat Kouvolan kampukselta International Business -koulutuksesta tradenomiksi valmistuva Marat Iangaliev, Savonlinnan kampukselta fysioterapeutiksi valmistuva Iina Kilpeläinen ja Kotkan kampukselta terveydenhoitajan ylemmän amk-tutkinnon suorittanut Laura Kivi.\n– Vaikka työelämään siirtyminen jännittää vähän, olen varma, että Xamkista saamallani osaamisella tulen pärjäämään erinomaisesti, Iida Pilli-Sihvola kertoo valmistumistunnelmistaan. Aktiivisesti opiskelijatoiminnassa koko opiskeluaikansa mukana ollut Pilli-Sihvola toimi tänä vuonna Xamkin opiskelijakunta Kaakon puheenjohtajana.\n– Korona onnistui sotkemaan upeat unelmani puheenjohtamastani vuodesta, mutta siitä huolimatta ja ehkä sen takia vuosi on ollut opettavaisin ikinä!\nTyöelämän tervehdyksen juhlaan tuo Etelä-Savon yrittäjien aluejohtaja Niina Kuuva ja paikalla on tietysti myös Xamkin rehtori Heikki Saastamoinen. Juhlassa julkaistaan myös se, kuka on Xamkin Vuoden alumni 2020.\nOsaajia eri aloille\nKaakkois-Suomen ammattikorkeakoulusta valmistuu perjantaina 18.12. yhteensä 285 opiskelijaa. Valmistuvista on yhteisöpedagogeja (ylempi AMK) 6, metsätalousinsinöörejä (ylempi AMK) 1, muotoilijoita (ylempi AMK) 2, restonomeja (ylempi AMK) 3, insinöörejä (ylempi AMK) 7, fysioterapeutteja (ylempi AMK) 1, sairaanhoitajia (ylempi AMK) 7, terveydenhoitajia (ylempi AMK) 4, tradenomeja (ylempi AMK) 8, metsätalousinsinöörejä (AMK) 2, artenomeja (AMK) 4, muotoilijoita (AMK) 23, merikapteeneja (AMK) 2, yhteisöpedagogeja (AMK) 24, restonomeja (AMK) 2, ensihoitajia (AMK) 14, fysioterapeutteja (AMK) 9, geronomeja (AMK) 15, jalkaterapeutteja (AMK) 3, sairaanhoitajia (AMK) 35, terveydenhoitajia (AMK) 8, sosionomeja (AMK) 19, tradenomeja (AMK) 47 ja insinöörejä (AMK) 39.\nValmistuvien nimilistan löydät täältä.


Can-Am Outlander 570 Pro 650 cm³ 2019 - Kristiinankaupunki - Mönkijä - Nettimoto\nVähän ajettu outlanderi myynnissä. Pro mallin herkut vakiona esim: levikesarja, vinssi narulla & alumiini kidalla. Kahvan lömmittimet, vahvemmat etuiskarit lumenaurausta varten. Mönkijään laitettu 28” wild thang renkaat, hyvässä kunnossa. Lumiaura: iron baltic etukiinnikeellä 150cm. Pohjapanssari löytyy. 42l lisälaukku eteen tai taakse pika kiinnikkeellä Mönkijässä löytyy levikkeistä vähän naarmuja jotka tullu puista. Muuten mönkijä siisti takuutaki taitaa olla vielä about vuosi jäljellä. 50h huolto suoritettu. Älä laita kyselyä sähköpostiin. En pysty puhelimella vastata niihin ja tietokoneelle ei jaksa mennä näpyttelemään. Parempi jos soitat tai laitat viestin tai whatsuppiin viestiä\nMoottori 650 cm3, 4-tahti Mittarilukema 58 h\nVähän ajettu outlanderi myynnissä.\nPro mallin herkut vakiona esim: levikesarja, vinssi narulla & alumiini kidalla. Kahvan lömmittimet, vahvemmat etuiskarit lumenaurausta varten.\nMönkijään laitettu 28” wild thang renkaat, hyvässä kunnossa. Lumiaura: iron baltic etukiinnikeellä 150cm. Pohjapanssari löytyy. 42l lisälaukku eteen tai taakse pika kiinnikkeellä\nMönkijässä löytyy levikkeistä vähän naarmuja jotka tullu puista. Muuten mönkijä siisti takuutaki taitaa olla vielä about vuosi jäljellä. 50h huolto suoritettu.\nÄlä laita kyselyä sähköpostiin. En pysty puhelimella vastata niihin ja tietokoneelle ei jaksa mennä näpyttelemään. Parempi jos soitat tai laitat viestin tai whatsuppiin viestiä\nNettimoto ID 2537800


Hämeenlinnan seudun Kotitalousopettajat ry (1958) – Kotitalousopettajien liiton paikallisyhdistykset\nTervetuloa mukaan Hämeenlinnan seudun kotitalousopettajien yhdistyksen toimintaan! Yhdistyksen tarkoituksena on toimia yhdyssiteenä Hämeenlinnan seudulla asuvien jäsenten kesken ja edistää kotitalousalan osaamista.\nYhdistyksen varsinaisiksi jäseniksi voivat liittyä kotitalousopettajat, kotitalousopettajan koulutuksen suorittaneet kasvatustieteen kandidaatit tai maisterit, alan ammatillisen opettajankoulutuksen suorittaneet henkilöt, muuten kotitalousopettajan pätevyyden hankkineet sekä kasvatustieteen maisterit, jotka ovat suorittaneet kotitaloustieteen koulutuksen ilman opettajakoulutusta. Opiskelijajäseniksi voivat liittyä alan opiskelijat. Lisäksi yhdistys voi kutsua kunniajäseniksi henkilöitä, jotka ovat ansiokkaasti toimineet yhdistyksen ja sen tarkoitusperien hyväksi.\nYhdistys järjestää tapaamisia, koulutuksia ja kokouksia. Yhdistys edistää täydennyskoulutusta, tekee aloitteita ja kannanottoja sekä pitää yhteyttä toiminnan kannalta tärkeisiin järjestöihin ja muihin tahoihin.\nHämeenlinnan Seudun Kotitalousopettajat ry perustettiin Hämeenlinnassa vuonna 1958. Yhdistyksen kotipaikka on Hämeenlinna. Vuoden 2020 lopussa jäseniä oli 46. Jäsenet ovat Hämeenlinnan, Janakkalan, Hattulan, Riihimäen, Lopen ja Hyvinkään alueilta. Yhdistys on pieni, mutta aktiivinen. Yhteisissä riennoissa on mukana usein neljäsosa koko jäsenistöstä.\nJäseneksi liittyminen tapahtuu Kotitalousopettajien liiton internet-sivujen kautta. Yhdistyksen jäsenmaksu on 10€/vuosi, jonka lisäksi maksetaan Kotitalousopettajien liiton jäsenmaksu.\nStailausta vaateliikkeessä 1.12.2021\nPiipahdamme Hämeenlinnassa vaateliike Jasmiinassa keskiviikkona 1.12. klo 17.30 alkaen (Hallituskatu 24, Hämeenlinna). Tarjolla on pientä syötävää, tutustumista muotitrendeihin, vinkkejä pukeutumiseen sekä stailausta. Mahdollisista ostoksista voi saada alennusta ja illan ajaksi…\nJärjestämme teatteri-illan Hämeenlinnan kaupunginteatteriin torstaina 11.11. klo 19.00. Näytelmänä on Herman Kochin menestysromaanin pohjalta dramatisoitu ”Illallinen”. Omavastuu teatterilipusta yhdistyksen jäsenille on 12 e. Ota teatteriin mukaan tasaraha käteisellä. Ilmoittaudu mukaan viimeistään…\nTapahtumia syksyllä 2021\nKoronatilanteen salliessa pyrimme järjestämään taas syksyllä 2021 tapaamisia kasvokkain. Syyskuussa on tarkoitus tavata ajankohtaisten koulumaailman kuulumisten tiimoilta. Marraskuussa on suunnitelmissa järjestää jäsenillemme stailausta jossakin vaateliikkeessä. Seuraa yhdistyksen viestintää sähköpostin ja…


Azawakhin arvosteleminen – Suomen Azawakh- ja Sloughikerho ry\nAlkuperäinen kirjoitus ”Judging the Azawakh”. Kirjoittajan, Tahlee Aza, luvalla käännetty. Copyright Johan Juslin.\nUseimmat tuomarit käyttäytyvät kunnioittavasti arvostellessaan azawakhia. On kuitenkin vielä sellaisia tuomareita, jotka väkisin lähestyvät haluttomia nuoria koiria, joiden haluttomuus johtuu aikaisemmista huonoista kehä- tai tuomarikokemuksista. Näitä huonoja kehäkokemuksia nuori azawakh ei todellakaan kaipaa ja ne voivat tuhota koko kovan työn, jolla ihmiset ovat saaneet azawakhin tulemaan näyttelykehään. Huonot kokemukset seuraavat koiraa läpi elämän.\nMuista, että azawakh ei mikä tahansa tavallinen koira. Se on ensisijaisesti alkukantainen vahti, toissijaisesti metsästyskoira. Me emme aio – emmekä halua – muuttaa azawakhia roduksi, jolla on tyypillinen näyttelykoiran temperamentti ja olemus ja vain rodun ulkokuori. Me rakastamme azawakhin alkukantaista puolta, joka tekee siitä juuri azawakhin ja niin erityisen. Azawakh sitoutuu niihin, jotka se itse valitsee. Azawakhia et voi pakottaa ystäväksesi.\nÄlä lähesty väkisin halutonta koiraa varsinkin jos kyseessä on nuori yksilö. Lähesty sitä hiljaa ja itsevarmasti. Kysy koiran esittäjältä, onko OK koskettaa koiraa. Pyydä myös esittäjää näyttämään koiran hampaat tai kysy, voitko tehdä sen itse.\nÄlä puhu koiralle, sillä et saa puhumalla sitä pitämään itsestäsi etkä saa sitä näin rauhoittumaan. Saat sen vain epäluuloisemmaksi ja reaktiivisemmaksi.\nSinun ei tarvitse tutkia joka millimetriä azawakhista. Emme välitä, vaikka et koskisi koiraan ollenkaan. Meille tämä on täysin hyväksyttävää ja itse asiassa tekee koiran kehässä viettämän ajan todella paljon stressittömämmäksi. Yksinkertaisen selän koskettamisen ja kivesten hipaisun pitäisi riittää: kerta kaikkiaan mitään ei ole missään kohtaa kätkettävissä vaan kaiken voi nähdä!\nToivottavasti sinä et ole se tuomari, joka tuhoaa azawakhin loppuiäksi. Sille huono kokemus kehässä ei jää kehään vaan kulkee mukana jokapäiväisessä elämässä. Me käytämme mittaamattomasti aikaa, rakkautta ja omistautumista, että auttaisimme azawakhia elämään onnellisena läntisessä maailmassamme. Näyttelykehä ulkomuototuomareineen ja vieraine ihmisineen on vastoin kaikkea sitä, mikä on juurtunut tähän alkukantaiseen vartioivaan vinttikoiraan. Halaisitko itse lämpimästi täysin tuntematonta ihmistä, kun hänet esitellään sinulle ensimmäistä kertaa vai riittäisikö kohtelias kädenpuristus?\nKun ilmoitamme koiramme sinun arvosteltavaksesi, luotamme siihen, että et henkisesti vahingoita tai pelota sitä loppuiäksi!\nEdellinen artikkeliTOP pisteet 2019, SLOUGHI\nSeuraava artikkeliYhdistys tukee sydänultra -tutkimusta


Mangal – Lounaslaatikko\nNyt oli vuorossa sellainen “arvaa mikä ravintola”, kun nappasin Foodoran listalta Mangal-nimisen ravintolan, joka oli sijoittautunut Sepian tilalle. Tämä kuullosti jotenkin epäilyttävältä, varsinkin kun lista oli kovasti Sepian oloinen, mutta varasuunnitelmat (Royal Nepal tai King Kebab) oli taskussa, joten häviö ei olisi suuri.\nDösä alle ja Sturenkadun ja Mäkelänkadun risteykseen, kulmat on tuttuja, kun joskus tuli hetki opiskeltua tässä vieressä. Hämmennys jatkui kun pääsin raflan luokse, Sepian kyltit oli edelleen seinässä, kadunvarsimainokset silti viittasivat Mangaliin, joka on ehkä mahdollisesti ollut joskus tässä tai jossain vaikuttanut nepalilainen. Ota näistä selvää, käytännössä Sepia, mutta ehkä eri nimisenä?\nIf meat grilled on an open fire is your thing, then this place is a good spot to satiate your need. The lamb I had was tasty and with a nice char, and the prices are also very agreeable.\nOther top notch “kebab” places are Old Jerusalem, Shishkebab and Turkkilainen Ravintola.\nListalta löytyy lounastarjouksia, kuten pizzaa (8,50e), leike (9,90e) yms. Uskoisin kuitenkin, että täällä kannattaa ottaa joku avotulella väsätty varras. Näitä löytyy useita erilaisia, kuten: Adana Kebab eli lampaan jauhelihavarras salaatilla ja riisillä + tzatzikilla ja ezmellä (13,90e), Cizbiz Köfte eli turkkilaiset lihapullat (13,90e), Tavuk-Kusbari eli kanan- ja lampaanlihavartaat (14,90e) sekä Adana Dürüm eli kebabrulla (11,90e). Kaikissa annoksissa on mukana talon leipää. Päädyin tuohon lampaan jauhelihavartaaseen, kun sen kaltaisista on aiempia hyviä kokemuksia muista mestoista. Tilaus ja maksu hoidetaan tullessa tiskille, jonka sivussa on myös mauste+vesipiste.\nSafka tuli kohtuullisen nopeasti (kannattaa olla ajoissa liikkeellä, mesta täyttyy yhdentoista jälkeen) ja oli tutunoloinen ilmestys lautasella. Salaatti oli8 tuoretta, tosin olisi kaivannut ehkä kastiketta, toki olihan lautasella sitä tzatzikia. Jogurttikastike olisi kaivannut isommin valkosipulia omaan makuun, tuoden kuitenkin kaivattua raikkautta isojen lihavartaiden kylkeen.\nEzmi ei ollut kyllä millään tavalla tulista, mutta antoi sellaista mukavaa tomaattisuutta annokseen. Tulisuutta sai onneksi lisää scrirachalla, itse kaipaan lampaan viereen jotain jossa on pientä potkua. Grillatut tomaatinviipale ja vihreä paprika toivat vähän savuista vegeä peliin, mikä sopi kontekstiin. Riisi oli ihan jees, vähän ehkä turhan kosteaa ja aavistuksen makean oloista. Liha oli kuitenkin se pääasia ja se oli todella loistavasti grillattu.\nEdelleen snadisti pinkkiä keskeltä, sekä hyvillä tulen polttamilla kohdilla, ollen kauttaaltaan maukkaan rapsakka pinnaltaan. Se leipä oli kohtuullista, parempaakin on tullut vastaan, mutta ne pari pikku palaa mitä tässä oli soveltuivat lihan ja muiden juttujen noukkimiseen suuhun. Plussaa yrtti-punasipulista. Tämä oli oikein hyvä kebab-kokemus, joskaan ei ihan päässyt samoille leveleille kovimpien kanssa, kuten Old Jerusalem ja Shishkebab.\nSisustus on pikaruokalamainen, vähän kauhtunutta kalustetta ja jännästi vanhoja tauluja Stadista etc seinillä. Samat vesselit tätä tuntuu pyörittävän kuin Sepiaakin ja koko hoito tuntuu olevan samoilla raiteilla etenevä. Taustamusiikkina soitettu radio-kanava oli jännä valinta, kun sieltä tuli vanhaa suomalaista iskelmää ja Vesa-Matti Loirin laulamia joululauluja. Ilmassa käryävä grillin savu ja tuoksu iskeytyi kiinni vaatteisiin myös huomattavan tehokkaasti. Kasvissyöjän ei ehkä kannata ensimmäiseksi tänne rynnätä, mutta onhan täällä toki jotain falafeleja hullunrohkeille.\nOsoite Mäkelänkatu 30, Helsinki\nPosted on 24.11.2017 28.11.2017 Author JuhaCategories LounasarvioTags kaukana, kebab, lähi-itä, pizza, salaatti\n4 thoughts on “Mangal”\n25.11.2017 at 02:38\nToivottavasti ei tullut masu pipiksi, sillä tuo on yksi Eviran 18:sta Helsingin ravintolasta, jolla on heikoin Oiva-arvio. https://www.hs.fi/kaupunki/art-2000005455048.html\n25.11.2017 at 07:11\nEi tullut ollenkaan pipiksi, mietinkin, että olisiko se yllättävän nimivaihdoksen takana 😀\n27.11.2017 at 13:07\nJos menee itse alkulähteelle, tuo ikävä naama on tullut riville:\n“Tilojen ja välineiden soveltuvuus, riittävyys ja kunnossapito”\nMielenkiintoinen miten tuo rivi on muuttunut 😐 -> 🙁 puolessa vuodessa.\nMystinen tuo Hesarin hakukone, olisivat vaan voineet laittaa linkin oivahymy.fi, kaikki on ihan julkista tietoa. Suuri journalistinen teko vuonna 2017…\nTuo tosiaan vaihtanut nimeä parikin kertaa lähiaikoina. Itse syönyt tuolla useamman kerran ilman ongelmia.\nJoo, ei ollut mitään ongelmia tämän tai toisen nimisenä. Hyvin oli lammas paistettu.\nPrevious Previous post: Itsudemo\nNext Next post: Päärynä (hedelmä)


Syyssetti-vaihto - Lankavuori - Vuodatus.net\nOlipa tämä Syyssetti-vaihto mukava!\nSain Pirjolta aivan ihanan vaihdon! Katsokaa vaikka:\nTarpeeseen tullut saksikotelo ja koriste, jonka aion laittaa saksien perään roikkumaan. Kauniin väriselle kankaalle Pirjo on pistellyt syyslehtiä. Lisäksi mukana oli teetä ja ihania, tuoksuvia kynttilöitä. Tykkään kovasti näistä, Kiitos!\nMinä lähetin vaihdon kaimalleni\nTälläisistä palasista kokosin alla näkyvän kuutio neulatyynyksi. Mallit ovat ylärivissä: vasemmalla Lizzie Katen mallistaFall Crazy osanen, keskimmäinen on Bent Creekin The Red Thread. Alarivissä vasemmalla on osanen Bent Creekin mallista Autumn Row, keskellä syyslehtiä anne-les-petites-croix:n mallista Coeur de l`Automne ja oikealla osanen Lizzie Katen mallista Welcome All Seasons. Fontit ovat Lizzie Katen mallista Welcome All Seasons.\nSaksikotelon pistelyt ovat samasta anne-les-petites-croix:n mallista Coeur de l`Automne kuin neulatyynyssäkin. Hieman yksinkertaistin joitain kohtia mallista ja tietenkin jouduin niitä soveltamaan alkuperäisestä sydämen muotoisesta mallista koteloon sopiviksi osasiksi. Värit ovat oman maun mukaan valitut. Ja fontit ovat tähänkin saman kuin neulatyynyssä. Molemmissa pistelyissä on käytetty siis samaa fonttia, samoja lankasävyjä sekä osittain samoja malleja.\nLähettänyt: Lankavuori - 2.9.2009 klo 18.54


Räjähdyksiä Brysselin lentokentällä ja räjähdys metroasemalla - Ulkomaat - Ilta-Sanomat\nBelgian terveysministeri: Iskuissa kuollut 31 ihmistä – 250 loukkaantunut\nBrysselin lentokentälle ja Maalbeekin metroasemalle tehtiin tiistaina kaksi terrori-iskua. IS seurasi tilannetta tiistaina hetki hetkeltä.\n22.3.2016 9:26 | Päivitetty 23.3.2016 11:17\nBrysselin lentokentällä on tapahtunut kaksi räjähdystä tiistaiaamuna kello kahdeksan jälkeen paikallista aikaa. Viranomaisten mukaan kyseessä on itsemurhaisku ja terrori-isku. Belgian terveysministerin mukaan lentokentän iskussa kuoli 11 ihmistä.\nMyös Maalbeekin metroasemalla on räjähtänyt lähellä EU-rakennuksia. Tuoreimpien vahvistettujen tietojen mukaan kuolleita on 20.\nIskuissa loukkaantuneita on terveysministerin mukaan 250.\nTerroristijärjestö Isis on ilmoittanut olevansa terrori-iskujen takana.\nOletko paikalla? Ota yhteyttä uutiset@iltasanomat.fi, puh. +358 9 122 3491\n23:40 Ilta-Sanomien hetki hetkeltä -seuranta tiistailta päättyy.\n23:37 Saksassa pidätettiin tiistaina kolme epäiltyä, jotka ajoivat belgialaista autoa. Uutistoimisto Reutersin mukaan kolme kosovolaista pidätettiin ennen Brysselin iskuja Itävallan rajalla. Poliisi on käynnistänyt tutkinnan, oliko kolmikolla aikomus tehdä terrori-isku. Saksan poliisin mukaan epäillyillä ei ole tiettävästi yhteyksiä Belgian pääkaupunkiin.\n23:33 Yhdysvaltalaisen ABC Newsin mukaan Brysselin iskuissa loukkaantui yhdeksän Yhdysvaltain kansalaista.\n23:16 Maailma ottaa osaa Belgian suruun. Pariisissa Eiffel-torni valaistiin Belgian lipun väreihin. Suomessa liigajoukkueiden playoff-otteluiden alussa vietettiin hiljainen hetki uhrien muistolle. Katso 12 herkkää kuvaa.\nPariisin tunnetuin maamerkki valaistiin tiistaina Belgian lipun väreihin. Kuva: EPA / IAN LANGSDON\n23:10 Belgian poliisi pyytää yleisöltä kuvia terrori-iskujen tekijöistä. Lue lisää täältä.\n22:40 Uutistoimisto AFP:n haastattelema Zaventemin alueen pormestari Francis Vermeiren kertoo, että lentokentällä räjähtäneet pommit olisivat olleet matkalaukuissa.\nTerroristijärjestö Isis on aiemmin ilmoittanut tehneensä iskut käyttämällä mm. räjähdevöitä.\n22:15 Belgian terveysministeri Maggie De Block kertoi belgialaiselle VTM-televisiokanavalle, että tiistain pommi-iskuissa kuoli 31 ihmistä. Loukkaantuneita on ministerin mukaan 250.\n21:20 Brysselin metroiskun jälkeen otettu koskettava valokuva on herättänyt runsaasti huomiota maailmalla. Maalbeekin metroasemalla otetussa kuvassa mies ja nainen syleilevät toisiaan loukkaantuneen, veren peitossa olevan miehen maatessa vain metrin päässä heistä. Lue lisää kuvan taustoista täältä.\n21:15 Poliisi on ampunut varoituslaukauksia Alankomaissa Amsterdamin päärautatieasemalla. Tilanne johti kolmeen pidätykseen. Lisää asiasta täällä.\n20:35 Uutistoimisto AFP:n mukaan poliisi on löytänyt etsinnöissään Isisin lipun ja naulapommin. Etsinnät suoritettiin Schaarbeekin kaupunginosassa Brysselissä.\nAsiasta kertoi Belgian valtionsyyttäjä. Lisää asiasta täällä.\n20:25 Silminnäkijöiden mukaan Belgian poliisi on tehnyt tiistaina etsintöjä Schaarbeekin alueella. Lähistöltä Twitteriin kirjoittavan Kate Kenwardin mukaan Schaarbeekin aukio on ollut suljettuna jo kuusi tuntia. Perheitä on silminnäkijän mukaan kuljetettu pois alueelta.\n3 anti bomb vehicles have arrived at Schaerbeek. Something very serious about to happen #Brussels pic.twitter.com/GLUTEa14Y9— Kate Kenward (@KATEKENWARD) 22. maaliskuuta 2016\nPaikalla on silminnäkijän mukaan muun muassa pommiryhmän ajoneuvoja.\n#schaarbeek pic.twitter.com/SQdD2YFy27— anna holligan (@annaholligan) 22. maaliskuuta 2016\n20:20 Ilta-Sanomien toimittaja Johannes Kotkavirta on paikalla Belgiassa. Hän pääsi maahan lentämällä aluksi Amsterdamiin, josta matka jatkui autolla kohti Belgiaa. Hollannin ja Belgian välisellä rajalla autojonot olivat useiden kilometrien pituisia. Lue lisää täältä.\n19:40 Venäjän presidentti Vladimir Putin piti presidentti Sauli Niinistön tapaamisen aluksi tiistaina puheen, että Brysselin terrori-iskut korostavat, että terrorismi voidaan kukistaa vain yhdistämällä pyrkimykset sen voittamiseksi.\nPutin aloitti tapaamisen esittämällä osanottonsa Brysselin terrori-iskujen uhreille:\n– Aloitan esittämällä osanottoni loukkaantuneille ja uhrien omaisille. Olemme toistuvasti keskustelleet aiheista, jotka liittyvät terrorismin vastaiseen sotaan, jota on mahdollista käydä vain yhdistämällä pyrkimykset, Venäjän presidentti sanoi.\n19:19 Belgian poliisi julkaisi kuvan valkotakkisesta miehestä. Twitter-viestissä kysytään ”kuka tunnistaa tämän miehen?”\n#TERRORISME Qui reconnait cet homme? https://t.co/rYdyrBSJqF pic.twitter.com/xKnAXb9eGs— Avis de recherche (@police_temoin) 22. maaliskuuta 2016\nMies on kuvattu valvontakameralla Belgian lentokentällä tiistaina aamupäivällä.\n18:25 Useat belgialaiset tiedotusvälineet ovat julkaisseet kuvan, jonka kerrotaan esittävän Zaventemin lentokentän iskusta epäiltyjä kolmea miestä.\nKuvan julkaisseen Hln.be-lehden mukaan se on lähtöisin poliisilta ja oli alun perin tarkoitettu poliisin sisäiseen käyttöön. Lue lisää täältä.\n18:20 Brysselin lentokentän sulkeminen vaikuttaa jopa 500 lentoon. Finnair peruu huomisia lentojaan. Lue lisää täältä.\n18:05 Suomalainen Satu Helin kertoi Ilta-Sanomille kokemuksistaan Brysselistä tiistailta. Hän oli menossa junalla lentokentälle, kun matka yllättäen katkesi.\n– Kaupunki näyttää sulkeutuvan koko ajan enemmän. Metron lisäksi myös bussit ovat lakanneet kulkemasta, Helin kertoi IS:lle. Lue lisää täältä.\n17:27 Terroristijärjestö Isis on ilmoittanut olevansa iskujen takana. Isis kertoo käyttäneensä iskuissa räjähdevöitä. Lue lisää täältä.\n17:07 Ulkoministeriön mukaan ainakin kolme suomalaista on loukkaantunut Brysselin iskuissa. Tietojen mukaan kaksi suomalaista loukkaantui Brysselin lentokentällä ja yksi metroasemalla. Lue lisää täältä.\n16:29 Tiedot terrori-iskujen uhreista ovat tarkentuneet. Kuolleita on eri viranomaisten vahvistusten mukaan ainakin 34 ja loukkaantuneita on 202.\n16:15 Finnairilta kerrotaan, että yhtiön aamukone ehti lähteä Brysselistä vain puoli tuntia ennen räjähdyksiä lentokentällä. Lue lisää täältä. Iltapäivällä poliisi on jatkanut tutkimuksia tyhjällä lentokentällä. Siellä on myös räjäytetty epäilyttävä paketti.\n15:31 Kapteeni Antti Paronen Maanpuolustuskorkeakoulusta analysoi kuvien perusteella Brysselin metroiskua. Hänen mukaansa räjähdyslataus on ollut iso. Lue lisää täältä.\n15:20 Poliisi on löytänyt Brysselin lentokentältä räjähtämättömän pommivyön. Belgialaismedian mukaan poliisi tutkii, onko joku hyökkääjistä edelleen elossa ja pakenemassa. Pommivyötä ollaan tuhoamassa.\nBelgialaisen VRT-kanavan mukaan lentokentältä on löytynyt Kalashnikov-rynnäkkökivääri epäillyn hyökkääjän ruumiin vierestä. VTM-kanava puolestaan kertoo, että Brysselin yliopistolla tutkitaan epäilyttävää esinettä.\nLentokentän valvontakameraan tallentuneessa kuvassa olevien miesten epäillään tehneen Brysselin lentokentällä tapahtuneen hyökkäyksen. Kuva: HNL.be\nBelgialainen Het Nieuwsblad sekä VTM-kanava kertovat, että Tihangen ydinvoimala Liegen lähellä on evakuoitu.\n14:48 Brysselissä etsitään parhaillaan useita ihmisiä epäiltyinä yhteyksistä kaupungissa tehtyihin terrori-iskuihin, kertoo RTBF-uutiset. Samaan aikaan viranomaiset ovat kehottaneet tiedotusvälineitä lopettamaan tutkimuksista raportoinnin, ettei tutkinta vaikeutuisi. Lue lisää täältä.\n14:17 Belgian terveysministerin mukaan Brysselin lentokentän pommi-iskussa kuoli 11 ihmistä ja 81 loukkaantui. Belgian yleisradion ja metron liikennöitsijän mukaan Brysselin metron pommi-iskussa kuoli 15 ihmistä ja loukkaantuneita on 55. Tiedoista kertoo brittilehti Guardian.\n14:04 Tasavallan presidentti Sauli Niinistö on ilmaissut osanottonsa Brysselin iskujen johdosta. Lue lisää täältä.\n14:02 Brysselin terrori-iskujen uhreja muistetaan ympäri maailmaa eri tavoin. Tänään illalla Pariisissa Eiffel-torni valaistaan Belgian lipun värein. Facebookissa voi puolestaan etsiä Brysselissä olevia sukulaisia ja tuttavia.\n14:00 HLN.BE-kanavan mukaan poliisi on ottanut kaksi miestä Brysselin Gare du Nordin asemalla Brysselissä. Toistaiseksi ei tiedetä, liittyykö kiinniotto Brysselin aamuisiin terrori-iskuihin. Belgian yleisradioyhtiön mukaan poliisi tekee parhaillaan kotietsintöjä terrori-iskujen takia.\n12:57 Pelastuslaitos on kertonut toistaiseksi ainakin 10 kuolleen Maalbeekin metroasemalla. Belgian yleisradion mukaan iskussa Maalbeekin metroasemalle olisi kuollut 15 ihmistä ja loukkaantuneita olisi 55. Brysselin metron liikennöitsijä vahvistaa luvut. Räjähdys aiheutti järkyttävää tuhoa, kuten ensimmäisistä kuvista näkyy.\n12:56 Brysselissä asuva Immo Salo asui Pariisin pommi-iskujen aikana Pariisissa. Tänään hän todisti Brysselin metroiskun lähietäisyydeltä. Salo oli juuri tulossa ulos Brysselin Arts Loi -metroasemalta, kun tunsi paineaallon takanaan. Juuri hetkeä aiemmin viereisellä Maalbeekin metroasemalla räjähti tuhoisa isku.\n– Olin nousemassa portaita metroasemalta kadulle, kun takaa ilmeisesti siis metrotunnelista tuli kevyt paineaalto. Ajattelin, että olipa outoa, mutta en arvannut, että kyseessä tosiaan oli räjähdys. Vasta kun tulin toimistolle selvisi, mitä oli meneillään, hän kertoo IS:lle. Lue lisää täältä.\n12:49 Turvatoimet ovat kiristyneet myös naapurimaissa. Saksa lähettää lisää poliiseja koko länsirajalleen ja kiristää turvatoimia lentokentillä ja rautatieasemilla. Ranska on ilmoittanut lähettävänsä 1600 ylimääräistä poliisia raja-asemille. Hollannin pääministeri on kehottanut maan kansalaisia välttämään matkustamista Belgiaan. Poliisi nostaa valmiutta myös Suomessa.\nJunat Brysselin ja Pariisin välillä eivät kulje. Turvatoimia on kiristetty useilla lentokentillä Euroopassa.\n12:35 Belgian poliisi on räjäyttänyt epäilyttävän esineen Rue de la Loilla Brysselin keskustassa. Samalla kadulla on Belgian pääministerin virka-asunto.\n12:30 Brysselin iskujen uhreja muistetaan ympäri maailmaa. Sosiaalinen media on täyttynyt koskettavista kuvista ja osanottoviesteistä. Lue lisää täältä.\n12:18 Pelastuslaitoksen mukaan Brysselin iskujen kuolonuhrien määrä on ainakin 21. Tuoreimpien tietojen mukaan lentokentällä kahdessa räjähdyksessä olisi kuollut 11 ihmistä ja Maalbeekin metroasemalla tapahtuneessa räjähdyksessä ainakin 10 ihmistä. Lue lisää täältä.\n11:36 Räjähdys on aiheuttanut todella isot tuhot Brysselin lentokentälle. Tuoreet kuvat näet täältä.\n11:27 Poliisi sai perjantaina kiinni Pariisin terrori-iskusta epäillyn Salah Abdeslamin, mutta terrori-iskuun liitettyä miestä etsitään edelleen. Toistaiseksi ei ole tietoa, liittyvätkö tiistain tuhoisat räjähdykset Brysselissä etsittyyn mieheen. Lue lisää täältä.\n11:16 Belgialaisen VTM-kanavan mukaan räjähdyksessä Maalbeekin metroasemalla on kuollut 10 ihmistä. Tiedot ovat ristiriitaisia. VRT-kanavan mukaan Brysselin lentokentällä on kuollut 13 ja loukkaantunut 35 ihmistä räjähdyksissä, joita epäillään itsemurhaiskuksi.\n11:15 Brysselin lentokentälle saapui aamulla kahdeksan aikaan Hyvinkäältä kotoisin oleva 21-vuotias Mikael Kaipanen. Hänen piti ehtiä aamukymmeneltä lähtevään koneeseen. Mikael Kaipanen aikoi matkata Ruotsin kautta Suomeen. Lentokentällä Kaipanen näki heti, että jotain omituista oli tapahtunut. Poliisi ohjasi ihmisiä ulos lentoasemalta.\n– Porukkaa vyöryi valtavia määriä vastaan. Osa oli kauhun vallassa, jotkut itkivät. Lue lisää täältä.\n11:12 Suomalainen Katja Ruuskanen oli Brysselin lentokentällä tapahtuneiden räjähdysten aikaan matkalla työpaikalleen, joka sijaitsee reilun kilometrin päässä lentoasemasta. Linja-automatka töihin kuitenkin keskeytyi.\n– Pari kilometriä ennen pysäkkiä bussi pysähtyi ja kaikki matkustajat käskettiin ulos. Minulle kerrottiin, että matka keskeytyi lentokentällä tapahtuneen räjähdyksen takia. Lue lisää täältä.\nBrysselin metro- ja bussiliikenne on suljettu. Päärautatieasema on suljettu.\n11:10 Silminnäkijä kertoo kauhunhetkistään metrotunnelissa, kun Maalbeekin asemalla räjähti tiistaiaamuna. Lue lisää täältä.\n10:47 Belgian yleisradioyhtiön mukaan pommi-isku lentokentälle on itsemurhaisku. Belgialaisen VRT-kanavan mukaan lentokentällä on kuollut 13 ihmistä ja loukkaantuneita on 35.\n10:44 Brysselin lentokentältä on löytynyt vielä kolme räjähdettä. Lue lisää täältä. Pariisin, Frankfurtin ja Lontoon Gatwickin lentokenttien turvatoimia on vahvistettu.\nLIVE UPDATES: #brusselsairport closed, evacuated following fatal explosionshttps://t.co/VuHGvyvkEc #Brussels @eNCA pic.twitter.com/QbBlhMlyT6— Jesse David Mulder (@JesseDMulder) 22. maaliskuuta 2016\n10:36 Belgian yleisradion mukaan räjähdyksissä lentokentällä on kuollut ainakin 10 ihmistä.\n10:23 Belgian yleisradion mukaan metroasemalla on räjähtänyt lähellä EU-rakennuksia. Ensitietojen mukaan kyseessä on Maalbeekin metroasema. Lue lisää täältä. Kaikki Brysselin metroasemat suljetaan.\nMetro stop Maelbeek is bombed according to reports on Twitter https://t.co/rs1G7KGtEq— Arnoud Breitbarth (@ARDBreitbarth) 22. maaliskuuta 2016\n10:14 Belgian yleisradioyhtiön RTBF:n mukaan räjähdyksissä on kuollut useita ihmisiä.\n10:10 Kentältä välitettyjen kuvien mukaan räjähdys on aiheuttanut isoja tuhoja Brysselin lentokentän lähtöaulassa.\n10:08 Uutistoimistolähteiden mukaan ennen räjähdyksiä kentällä olisi kuultu laukauksia ja huudettu arabiaksi. Lue lisää täältä.\n10:03 Kaikki lentoliikenne Brysselin lentokentällä on keskeytetty, kertoo uutistoimisto Reuters. Brysselin lentokentän Twitter-tilillä kehotetaan olemaan tulematta kentälle.\nDon't come to the airport - airport is being evacuated. Avoid the airport area. Flights have been cancelled.— Brussels Airport (@BrusselsAirport) March 22, 2016\nDon't come to the airport - airport is being evacuated. Avoid the airport area. Flights have been cancelled.— Brussels Airport (@BrusselsAirport) https://twitter.com/BrusselsAirport/status/712184823893331968">22. maaliskuuta 2016\n10:01 Belgialaisen Belga-uutistoimiston mukaan räjähdyksissä olisi kuollut ainakin yksi henkilö ja useita olisi loukkaantunut. Tiedot uhrien määrästä vaihtelevat.\n9:57 Helsingistä Brysseliin lähtenyt aamulento ei päässyt laskeutumaan räjähdyksen takia kentälle, vaan se joutui laskeutumaan Amsterdamiin, kertoo STT.\n9:54 Finnairilla ei ole koneita Brysselin kentällä, yhtiö kertoo STT:lle. Ainakin puoliltapäivin Brysselistä Helsinkiin lähtevä lento on peruttu. Muiden lentojen tilannetta selvitetään.\n9:50 Belgian median mukaan kuolleita olisi jopa yksitoista ja loukkaantuneita 25. Tapahtumien kulku ja uhrien määrä on vielä epäselvä.\nUseita ihmisiä on kuollut ja haavoittunut Brysselissä lentokentällä sattuneessa räjähdyksessä, sanoo Belgian poliisin edustaja NBC:lle.\nThere have been 2 explosions at the airport. Building is being evacuated. Don't come to the airport area.— Brussels Airport (@BrusselsAirport) March 22, 2016\nRäjähdysten kerrtoaan tapahtuneen Brysselin Zavantemin lentokentän lähtöhallissa. Räjähdyksiä kerrotaan olleen kaksi.\nBrittiläisen Daily Mailin mukaan räjähdykset olisivat tapahtuneet American Airlines -lentoyhtiön lähtöselvitystiskien läheisyydessä.\nPaikalta sosiaalisen mediaan jaetuissa kuvissa ja videoissa näkyy, kuinka terminaalista nousee runsaasti savua. Terminaalin sisällä näkyy runsaasti rikkoontuneita ikkunoita. Ihmisten nähdään juoksevan paniikissa poispäin terminaalista, jossa räjähdysten on kerrottu sattuneen.\nRäjähdysten kerrotaan sattuneen vähän aamukahdeksan jälkeen paikallista aikaa. Mediatietojen mukaan lentokenttää ollaan evakuoimassa. Lentokentälle kulkevan junaliikenteen kerrotaan olevan poikki.\nUutistoimisto AP on välittänyt kuvia lentokentältä räjähdyksen jälkeen. Kuva: Ketevan Kardava,\nKuva: Ketevan Kardava,\nKuva: EVAN LAMOS/EURACTIV\nLentokentän ikkunat pirstoutuivat rikki voimakkaassa räjähdyksessä. Kuva: FRANCOIS LENOIR\nPoliisi suoritti etsintöjä Brysselin Schaarbeekin kaupunginosassa tiistai-iltana. Kuva: EPA / STEPHANIE LECOCQ\nRäjähdys esti Finnairin koneen laskeutumisen Brysseliin\nKotimaa 22.3.2016 9:54\nPoliisin edustaja: Useita kuollut Brysselin räjähdyksessä\nUlkomaat 22.3.2016 9:51\nFinavia: Valvontaa Suomen lentoasemilla on lisätty\nUlkomaat 22.3.2016 10:41\nMedia: Brysselin lentokentältä löytyi vielä kolme räjähdettä\nUlkomaat 22.3.2016 10:46\nSilminnäkijä pakeni metrokiskoja pitkin savuisessa tunnelissa\nUlkomaat 22.3.2016 10:59\nBrysselin uhreja muistetaan SM-liigan otteluissa tänä iltana\nSM-liiga 22.3.2016 13:39\nBryssel: Pysäyttävä kuva räjähtäneestä metrosta leviää\nUlkomaat 22.3.2016 12:56\nSuomalainen Immo tunsi räjähdyksen paineaallon metroasemalla: ”Järkyttävä aamu”\nUlkomaat 22.3.2016 12:52\nPoliisiylijohtaja Twitterissä: Suomessa nostetaan valmiutta\nKotimaa 22.3.2016 13:28\nPutinin ja Niinistön tapaaminen alkoi surunvalitteluilla Brysseliin\nUlkomaat 22.3.2016 19:40\nKoripallo 22.3.2016 16:18\nDramaattinen video Brysselistä heti pommi-iskun jälkeen – lentokentällä kaoottinen tunnelma\nUlkomaat 22.3.2016 17:06\nIsis ilmoittautui Brysselin iskujen tekijäksi\nUlkomaat 22.3.2016 17:28\nIS Belgian rajalla: Useiden kilometrien autojonot – paikalla runsaasti poliiseja\nUlkomaat 22.3.2016 20:06


Takana viisi miljoonaa jäsentä ja puolet kongressiedustajista – Miksi aselobbari NRA on Yhdysvalloissa niin vaikutusvaltainen? | Yle Uutiset | yle.fi\nYli puolet kongressiedustajista on saanut tukea NRA:lta eli Kansalliselta kivääriyhdistykseltä. NRA nauttii myös aseita omistavien vahvaa luottamusta.\nPresidentti Donald Trump ja NRA-johtajat Chris Cox ja Wayne LaPierre NRA:n kokouksessa Atlantassa viime vuonna.Erik S. Lessner / EPA\nEnemmistö amerikkalaisista kannattaa aselakien tiukentamista, mutta Kansallinen kivääriyhdistys eli NRA on toistaiseksi onnistunut estämään tiukennukset.\nEhkäpä Yhdysvaltojen äänekkäin lobbausjärjestö NRA aloittaa tänään vuosikokouksensa (siirryt toiseen palveluun) Dallasissa Texasissa.\nPuitteet ovat massiiviset: Tapahtumaan odotetaan yli 80 000 ihmistä (tai isänmaanystävää, kuten tapahtuman nettisivuilla mainitaan), näytteilleasettajia on 800. Aseita ja varusteita on esillä kuuden hehtaarin kokoisessa näyttelytilassa.\nPresidentti Donald Trump puhuu kokouksen johtajaseminaarissa perjantaina.\nNRA:n vuosikokouksen sivulla mainostetaan, että messuilla on paljon nähtävää.National Rifle Association of America\nVuosikokouksen keskusteluilla on merkitystä, sillä NRA on Yhdysvalloissa massiivinen poliittinen voima. NRA:n mukaan järjestöön kuuluu lähes viisi miljoonaa amerikkalaista (siirryt toiseen palveluun). Joidenkin asiantuntijoiden mukaan jäsenmäärä olisi kuitenkin tällä hetkellä selvästi alhaisempi.\nAseoikeuksia ajavan ja aselakien tiukentamista vastustavan Kansallisen kivääriyhdistyksen liikevaihto oli toissa vuonna yli 430 miljoonaa dollaria. Puolet rahasta tulee jäsenmaksuista ja puolet yrityksiltä.\nSBS on laskenut, että NRA on käyttänyt rahaa vaalikampanjoihin 15 kertaa enemmän (siirryt toiseen palveluun) kuin aselakien kiristämistä ajavat lobbarit.\nViimeksi aselait ja NRA:n rooli politiikassa nousi keskusteluun Floridan kouluampumisen jälkeen helmikuussa. Tuolloin 19-vuotias nuorukainen surmasi 17 ihmistä ja haavoitti yli kymmentä luvallisella aseella.\nNRA tukee suurinta osa republikaaniedustajista\nNRA perustettiin vuonna 1871 edistämään sisällissodan veteraanien ampumataitoja. 1930-luvulla yhdistys alkoi postittaa jäsenilleen tietoja aselaeista ja niihin kaavailluista muutoksista.\nVoimallisen poliittisen toiminnan NRA:n katsotaan aloittaneen viimeistään 1975, kun se perusti lobbauselimensä Institute for Legislative Actionin.\nNRA:n mukaan sillä on lähes viisi miljoonaa jäsentä. Tämä mies kokeili asetta NRA:n vuosikokouksessa Houstonissa vuonna 2013.Aaron M. Sprecher / EPA\nCapitol-kukkulalla kuunnellaan, kun NRA puhuu. Kongressiedustajille tehdyissä kyselyissä NRA on ollut poliitikkojen mielestä toistuvasti Yhdysvaltojen vaikutusvaltaisin lobbari. Yli puolet kongressiedustajista on saanut NRA:lta jonkinlaista rahallista tukea.\nCNN:n mukaan kahdeksan edustajaa on saanut yli miljoona dollaria. 39 on saanut 100 000 dollaria tai enemmän ja 128 edustajaa NRA on tukenut vähintään 25 000 dollarilla.\nVain kuusi republikaanien nykyisistä kongressiedustajista ei ole saanut NRA:lta rahaa, CNN kertoi helmikuussa listatessaan NRA:n poliitikoille maksamia tukia (siirryt toiseen palveluun).\nNRA myös arvostelee poliitikkoja A:sta F:ään (siirryt toiseen palveluun) sen mukaan, mitä mieltä he ovat aselaeista.\nNRA:lta Trumpille 30 miljoonaa vaalikampanjaan\nViime vuonna NRA käytti lobbaamiseen virallisesti 4,1 miljoonaa dollaria (siirryt toiseen palveluun).\nTodellinen summa on ollut suurempi, koska ehdokkaiden tukiyhdistysten kautta maksettuja vaalitukia ei ole pakko raportoida.\nTällöin vaalituki käytetään usein toista ehdokasta vastustavaan mainontaan eli NRA:n tapauksessa aselakien tiukentamista vaativien poliitikkojen vastamainontaan.\nVuoden 2016 vaaleissa NRA liittolaisineen käytti rahaa yli 50 miljoonaa dollaria.\nPresidentti Donald Trump on NRA:n jäsen ja sen kiivas puolustaja. Trumpin eduksi NRA käytti 30 miljoonaa dollaria. Summasta kolmannes meni Trumpin tukikampanjaan (siirryt toiseen palveluun) ja kaksi kolmannesta Hillary Clintonia vastustavaan kampanjointiin.\nYhdysvaltain korkeimman oikeuden vuonna 2010 tekemä Citizens United -päätös estää viranomaisia rajoittamasta yritysten, liittojen ja muiden eturyhmien osallistumista kampanjoihin.\nNRA:n takana on joukkovoimaa\nKyselyt kertovat, että selvä enemmistö amerikkalaisista kannattaa aselakien tiukentamista.\nNRA:n vuosikokouksen osallistujia Houstonissa viisi vuotta sitten.Aaron M. Sprecher / EPA\nSilti NRA:n takana on miljoonia sitoutuneita kannattajia. Kivääriyhdistystä pidetäänkin paljon maksamiaan avustuksia voimakkaampana tekijänä.\nVaikka NRA:ssa on sen oman ilmoituksen mukaan viisi miljoonaa jäsentä, mieltää SBS:n mukaan 17 miljoonaa ihmistä (siirryt toiseen palveluun) kuuluvansa kivääriyhdistykseen, vaikkeivat sen jäseniä olekaan.\nNRA on tehokkaasti organisoitunut ja se pystyy mobilisoimaan kannattajiaan (siirryt toiseen palveluun) äänestämään sopivaa ehdokasta ja vastustamaan epäsopivaa ehdokasta.\nAmerikkalaisilla on paljon aseita ja monet pitävät aseoikeuksia merkittävänä äänestysperusteena.\nTulevaisuudessa NRA:lla voi olla vaikeampaa\nNRA on toistaiseksi onnistunut estämään aselakien tiukennuksia.\nNRA:n perusjäseniä ovat valkoiset iäkkäämmät miehet. Aikaisempaa harvempi valkoinen nuori kuitenkaan välttämättä hankkii asetta.\nMyös yritysten tuki on vähentynyt. Helmikuussa 15 merkittävää yritystä kuitenkin karsi tukeaan NRA:lle. Näiden joukossa olivat muun muassa Hertz, Avis ja United Airlines.\nMielenosoittajan viestinä oli maaliskuussa Washingtonissa, että NRA:lla on liikaa vaikutusta presidentti Donald Trumpiin.Michael Reynolds / EPA\nYhdysvalloissa ei ole tietokantaa siitä, kuinka paljon aseiden omistajia on.\nMittauksissa on saatu aseiden omistajien määrästä hieman erilaisia tuloksia. General Social Surveyn haastattelututkimuksen mukaan kolmannes amerikkalaisista asui kotitaloudessa, jossa on ase. Aseiden omistajien määrän lasku on pysähtynyt viime vuosina.\nWhy the NRA is so powerful on Capitol Hill, by the numbers (siirryt toiseen palveluun)\nWhat is the NRA and why is it so powerful (siirryt toiseen palveluun)\nThere's a gun for every American. But less than a third own guns (siirryt toiseen palveluun)\nKansallinen kiväärijärjestö (NRA)Ulkomaatampuma-aseetaseetAselaki & aseenkantolupalobbauspoliitikotvaalitKampanja-/vaalirahoitusYhdysvaltain republikaaninen puolue


Opiskelijatarinoita valmistuneilta agrologeilta - Lapin AMK\nValmistuneiden opiskelijoiden kokemuksia maaseutuelinkeinojen opinnoista\nHyvä mahdollisuus verkostoitumiselle\nValmistuin juuri Lapin AMKista agrologiksi. Alan valinta oli minulle selvä juttu, sillä olen kotoisin maatilalta. Päätin jo lukiossa, että haluan opiskella maaseutuelinkeinoja ja pääsinkin kouluun ensi yrittämällä. Opiskelun aikana maaseutuelinkeinojen ja metsätalouden opiskelijoiden välinen yhteistyö lisääntyi paljon. Olemmehan samalla alalla. Yksin ei ole tarvinnut jäädä missään vaiheessa ja toiminta on ollut opiskelijaporukassa aktiivista. Olen ollut tuutorina ja mukana opiskelijatoiminnassa muutenkin käytännössä koko opiskeluajan.\nRovaniemen agrologikoulutus erottuu vastaavista koulutuksista muun muassa porotalouden ja luonnontuotteiden ansiosta. Teoriaa meillä on laajasti maaseudun eri aihealueista kuten kasvin- ja kotieläintuotannosta, luonnonvarojen käytöstä sekä lisäksi yrittäjyydestä, ekonomiasta ja maatalouspolitiikasta. Olemme mukana monissa hankkeissa, joita on integroitu suoraan opintoihimme. Esimerkiksi PoruTaku- ja Green Care -hankkeille olemme tehneet monipuolisesti töitä. Työelämästäkin tulee tehtäviä kurssien yhteydessä. Jatkojalostuskurssilla kehittelimme toimeksiantajalle uusia tuotteita esimerkiksi naudanlihasta.\nAgrologikoulutuksen mieleenpainuvimmat kokemukset ovat olleet seminaari- ja\nkoulutusreissut ympäri Suomea. Opiskelijoina olemme saaneet myös itse vaikuttaa mihin olemme porukalla lähteneet, jos on löytynyt jokin hyvä tapahtuma. Yrityskäyntien lisäksi olemme vierailleet muun muassa ProAgrian koulutuksissa, Koneforum-messuilla Tampereella ja Helsingissä MTK:n maatalous- ja maaseutupolitiikan AMK-konferenssissa. Pidän kyllä luennoista ja tavallisesta opiskelusta, mutta ei tämä koulunkäynti ole ollut pelkkää tunnilla istumista. Reissut olivat hienoja mahdollisuuksia päästä kuuntelemaan alan ammattilaisia, verkostoitua ja tuoda omaa käyntikorttiaan esille.\nOlen tehnyt erikoistumisharjoitteluni Sodankylän kunnassa. Tein myös opinnäytetyöni Sodankylän kunnan toimeksiannosta ja työskentelen tälläkin hetkellä kunnan maaseututoimistossa. Toiveissa olisi saada töille jatkoa kesän jälkeen. Myös yrittäjyys on jonkinasteisena tavoitteena ja haaveena mielessä. Kun on tilalta kotoisin, niin veri vetää sinne takaisin. Lapissa maaseutualalla verkostojen luominen on melko helppoa, koska ihmiset tuntevat toisensa. Pitää vain itse olla aktiivisesti mukana. Agrologi voi työllistyä mihin vain millä vain alalla, jossa tarvitaan tietämystä maaseudun asioista.\n-Saila Tervaniemi, agrologiopiskelija